Τα νεαρά άτομα που χρησιμοποιούν συσκευές ηλεκτρονικού καπνίσματος είναι πιθανότερο να εξελιχθούν σε καπνιστές συμβατικών τσιγάρων, σύμφωνα με νέα στοιχεία.

Επιστημονική ομάδα της Ιατρικής Σχολής «Geisel» στο Πανεπιστήμιο του Νταρτμουθ, με επικεφαλής τον Δρ Τζέιμς Σαρτζεντ, διαπίστωσε ότι το ένα τρίτο των εφήβων και νεαρών ενηλίκων που δοκίμασαν ηλεκτρονικό τσιγάρο κατέληξαν να καπνίζουν συμβατικό τσιγάρο μέσα σε 12 μήνες, αν και όπως δήλωσαν, δεν είχαν ποτέ πριν ενδιαφερθεί για το κάπνισμα.

Αντιθέτως, μόνο το 10% των ατόμων που δεν είχαν χρησιμοποιήσει ποτέ συσκευές ηλεκτρονικού καπνίσματος, κατέληξαν καπνιστές.

Πιο αναλυτικά, η μελέτη έγινε σε εθνικό δείγμα 694 εφήβων και νεαρών ενηλίκων, 16-26 ετών. Οι συμμετέχοντες είχαν απαντήσει σε δύο ερωτηματολόγια με διαφορά 12 μηνών.

Όλοι οι εθελοντές δεν θεωρήθηκαν επιρρεπείς στο να αρχίσουν το κάπνισμα, λόγω της ξεκάθαρης αρνητικής τους απάντησης σε ερώτηση που τους είχαν κάνει οι ερευνητές, πριν ενταχθούν στο δείγμα της μελέτης.

Έναν χρόνο αργότερα, το 38% αυτών που είχαν δοκιμάσει ηλεκτρονικό τσιγάρο είχαν τελικά αρχίσει να καπνίζουν συμβατικά τσιγάρα.