Η απόκτηση ενός παιδιού «επανακαλωδιώνει» με μόνιμο τρόπο τον εγκέφαλο των γυναικών.

Αυτό υποστηρίζει μια νέα έρευνα, σύμφωνα με την οποία η αύξηση των επιπέδων των θηλυκών ορμονών κατά τη διάρκεια μιας εγκυμοσύνης, επηρεάζει για πάντα κάποιες περιοχές «κλειδιά» στον εγκέφαλο.

Επιπλέον, όπως αναφέρουν οι ερευνητές, οι μητέρες ανταποκρίνονται διαφορετικά στις θεραπείες ορμονικής υποκατάστασης.

Ακόμη, οι γυναίκες που γίνονται μητέρες είναι πιο πιθανό να διαγνωστούν με Αλτσχάιμερ, αλλά όχι με άλλες μορφές άνοιας.

Η ομάδα των ερευνητών από τον Καναδά μελέτησε την αύξηση στα οιστρογόνα κατά τη διάρκεια της εγκυμοσύνης, κατά την οποία τα επίπεδα μπορούν να αυξηθούν μερικές εκατοντάδες φορές σε σχέση με τα φυσιολογικά.

Το γεγονός αυτό, με τη σειρά του, μπορεί να αλλάξει τη «νευροπλαστικότητα» ή την εκ νέου ανάπτυξη των νευρικών κυττάρων σε μια περιοχή του εγκεφάλου, που ονομάζεται ιππόκαμπος.

Η περιοχή αυτή ευθύνεται για πολλές πτυχές της μνήμης και της χωρικής συνειδητοποίησης.

Παρότι η έρευνα έγινε σε ποντίκια, τα αποτελέσματά της βρίσκουν εφαρμογή και στους ανθρώπους, επειδή συμμετέχουν οι ίδιες ορμόνες και τα ίδια εγκεφαλικά κύτταρα, επισημαίνουν οι επιστήμονες.

Η έρευνα, που διεξήχθη από το πανεπιστήμιο της Βρετανικής Κολομβίας, βρήκε ότι η μητρότητα αλλάζει μόνιμα τον εγκέφαλο και την ανταπόκρισή του σε ορμονικές θεραπείες αργότερα στη ζωή, κατά το στάδιο της εμμηνόπαυσης.

Τα συμπεράσματα της έρευνας παρουσιάστηκαν στο 9ο ετήσιο συνέδριο της Καναδικής ένωσης για τις Νευροεπιστήμες.