Με στόχο την κάλυψη των διατροφικών αναγκών του ολοένα αυξανόμενου παγκόσμιου πληθυσμού, και στο πλαίσιο ενός σχετικού διαγωνισμού, μια ομάδα φοιτητών από πανεπιστήμια των ΗΠΑ και του Καναδά δημιούργησαν… κρέας από σκουλήκια.

Αναλυτικότερα, οι φοιτητές ανέπτυξαν μια τεχνική, με την οποία μπορούν να απομονώνουν την πρωτεΐνη από τα σκουλήκια και να τη μετασχηματίσουν, φτιάχνοντας κύβους C-fu.

Υπολογίζεται ότι για να φτιαχτεί σχεδόν μισό κιλό C-fu, χρειάζονται 10.000 σκουλήκια, όμως οι φοιτητές υποστηρίζουν ότι το τελικό προϊόν έχει μεγαλύτερη ποσότητα πρωτεΐνης από το τόφου, ενώ είναι και πιο πλούσιο σε πρωτεΐνες από ένα αυγό.

Το C-fu περιέχει επίσης ωμέγα-3 και ωμέγα-6 λιπαρά οξέα, τα οποία βοηθούν στη μείωση του κινδύνου εμφάνισης καρδιακής προσβολής, καθιστώντας το μια πιο υγιεινή, εναλλακτική επιλογή αντί για κρέας.

«Το C-fu είναι μια συμπυκνωμένη τροφή, η οποία θα βοηθήσει στην ανακούφιση της πείνας στον κόσμο και την ανεπάρκεια θρεπτικών ουσιών, παρέχοντας τα προς το ζην σε μικροκαλλιεργητές και μεταποιητές», αναφέρουν σχετικά οι δημιουργοί του. 

Η ομάδα φοιτητών που δημιούργησε το C-fu συμμετέχουν στο κίνημα «Thought For Food Challenge». Οι δέκα φιναλίστ διαγωνίζονται για ένα έπαθλο 10.000 δολαρίων, το οποίο θα αποτελέσει την αρχική χρηματοδότηση για την παρουσίαση των προϊόντων τους «κατά της πείνας στον κόσμο» σε ένα συνέδριο που θα λάβει χώρα τον επόμενο μήνα, σύμφωνα με δημοσίευμα της MailOnline.

Σημειώνεται ότι από το Σεπτέμβριο του 2014 στο διαγωνισμό έχουν συμμετάσχει ομάδες φοιτητών από περισσότερα από 300 πανεπιστήμια από 51 χώρες.
