<p>Το Facebook έχει μπει… για τα καλά στη ζωή μας, γνωρίζει ποιοι είναι οι φίλοι μας, που πάμε διακοπές, τι μας αρέσει και τι όχι, ενώ σύντομα θα γνωρίζει και αν είμαστε καλά στην υγεία μας!<br />
Σύμφωνα με ξένα δημοσιεύματα, η εταιρία μελετά την ιδέα να δημιουργήσει διαδικτυακές ομάδες υποστήριξης που θα φέρνουν πιο κοντά τους χρήστες που πάσχουν από διάφορα προβλήματα υγείας. Η υλοποίηση της ιδέας βρίσκεται ακόμη σε αρχικά στάδια, αλλά ήδη έχουν γίνει γνωστές μερικές πρώτες πληροφορίες.</p>
<p>Μια μικρή ομάδα εντός της εταιρίας εξετάζει επίσης την πιθανότητα να δημιουργηθούν εντός του Facebook εφαρμογές «προληπτικής φροντίδας» που θα βοηθούν τους χρήστες να βελτιώσουν τον τρόπο ζωής τους.</p>
<p>Σύμφωνα με το σχετικό δημοσίευμα της Daily Mail, ο διαδικτυακός κολοσσός έχει πραγματοποιήσει αρκετές συναντήσεις με ειδήμονες και επιχειρηματίες από το χώρο της Υγείας κατά τους τελευταίους μήνες, ενώ πρόκειται να δημιουργήσει ειδικό τμήμα έρευνας και ανάπτυξης που θα ασχοληθεί με τις δοκιμές των εξειδικευμένων εφαρμογών.</p>
<p>Οι ανώνυμες πηγές που έδωσαν τις εν λόγω πληροφορίες τόνισαν πως στην παρούσα φάση απλώς συγκεντρώνονται ιδέες, χωρίς τίποτα να είναι οριστικό.</p>
<p>Ανώτατα στελέχη του Facebook διαπίστωσαν ότι η Υγεία και η Περίθαλψη αποτελούν πολλά υποσχόμενους τομείς που μπορούν να ενισχύσουν τη δέσμευση των χρηστών.</p>
<p>Καταλυτικό παράγοντα αποτέλεσε η τεράστια και αναπάντεχη επιτυχία της πρωτοβουλίας για το status των δωρητών οργάνων (organ-donor status initative) που ξεκίνησε το 2012. Την ημέρα που το Facebook επέτρεψε στους χρήστες να δηλώνουν εάν είναι δωρητές οργάνων, 13.054 Αμερικανοί έκαναν διαδικτυακή εγγραφή στις επίσημες λίστες δωρεάς οργάνων. Ο αριθμός αυτός είναι 21 φορές μεγαλύτερος από τον ημερήσιο μέσο όρο εγγραφών (616), σύμφωνα με μελέτη που δημοσιεύθηκε το 2013 στην επιθεώρηση American Journal of Transplantation.</p>



Πηγή : eReportaz