Η ανάπτυξη του Ιατρικού Τουρισμού στην Ελλάδα ήταν το θέμα της συνάντησης του Προέδρου του Πανελληνίου Ιατρικού Συλλόγου κ. Μιχαήλ Βλασταράκου με την Αναπληρώτρια Υπουργό Τουρισμού κυρία Ελενα Κουντουρά, που πραγματοποιήθηκε το απόγευμα της Δευτέρας.

Ο Πρόεδρος του ΠΙΣ επισήμανε στην Αναπληρώτρια Υπουργό Τουρισμού ότι υπάρχει πλήθος μονάδων υγείας στην Ελλάδα, και δη εξειδικευμένων τμημάτων όπως μονάδων αιμοκάθαρσης, υποβοηθούμενης αναπαραγωγής, οδοντιατρικών και οφθαλμολογικών κέντρων, ιαματικών πηγών κ.α., που μπορούν να παρέχουν τις υπηρεσίες τους σε τουρίστες οι οποίοι αντιμετωπίζουν κάποιο πρόβλημα υγείας.

Όπως είπε ο κ. Βλασταράκος, η Ελλάδα με τον λαμπερό ήλιο, τις υπέροχες παραλίες και την πλούσια πολιτιστική κληρονομιά της είναι πόλος έλξης τουριστών από κάθε άκρη της γης. Είναι κρίμα να μην αξιοποιούνται οι ιατρικές μονάδες για την προσέλκυση τουριστών με προβλήματα υγείας, με αποτέλεσμα να χάνονται σημαντικά έσοδα για τη χώρα.

Η Αναπληρώτρια Υπουργός Τουρισμού κυρία Κουντουρά είπε στον Πρόεδρο του ΠΙΣ κ. Βλασταράκο ότι η Πολιτεία θα είναι αρωγός σε κάθε προσπάθεια ανάπτυξης του Ιατρικού Τουρισμού. Προς αυτή την κατεύθυνση πρότεινε τη συγκρότηση Επιτροπής στο Υπουργείο Τουρισμού με τη συμμετοχή του ΠΙΣ και άλλων φορέων.