Τα άτομα με διαβήτη τύπου ΙΙ  διατρέχουν αυξημένο κίνδυνο να εκδηλώσουν νόσο Αλτσχάιμερ, σύμφωνα με μελέτη που δημοσιεύεται στο επιστημονικό έντυπο <b>Neurology.</b>

Επιστημονική ομάδα του Πανεπιστημίου «Monash» της Μελβούρνης, με επικεφαλής τον Δρ Βελαντάι Σρικανθ, διαπίστωσε ότι τα άτομα με διαβήτη τύπου ΙΙ έχουν μεγαλύτερη συσσώρευση εγκεφαλικών συμπλεγμάτων, ακόμα κι αν δεν πάσχουν από άνοια ή ήπια προβλήματα σκέψης και μνήμης.

«H πάθηση ενδεχομένως να προκαλεί εγκεφαλικές ανωμαλίες που οδηγούν σε νευροεκφυλιστικές αλλαγές που τελικά οδηγούν στην άνοια» εξηγεί ο Δρ Σρικανθ. Σπεύδει, όμως, να διευκρινίσει ότι η μελέτη εντόπισε έναν συσχετισμό και δεν αποδεικνύει ότι ο διαβήτης τύπου ΙΙ είναι η αιτία της νόσου Αλτσχάιμερ.

Η αυστραλιανή μελέτη έγινε σε δείγμα 124 ηλικιωμένων με διαβήτη τύπου ΙΙ και σχεδόν 700 άτομα χωρίς τη νόσο. Ορισμένοι είχαν νόσο Αλτσχάιμερ, άλλοι είχαν ήπια προβλήματα μνήμης και σκέψης και άλλοι ήταν πνευματικά υγιείς.

Οι ερευνητές παρατήρησαν ότι, τα άτομα με διαβήτη είχαν περισσότερη λέπτυνση του εγκεφαλικού φλοιού, το σημείο με την υψηλότερη συγκέντρωση νευρικών κυττάρων. Επίσης, είχαν υψηλότερη πρωτεΐνη Ταυ στο νωτιαίο υγρό, ένδειξη περισσότερων συμπλεγμάτων στον εγκέφαλο.

«Η πρόληψη ή ο καλύτερος έλεγχος του διαβήτη ενδεχομένως να είναι ένας τρόπος καταπολέμησης του σχηματισμού των πρωτεϊνικών συμπλεγμάτων στον εγκέφαλο» σχολιάζει ο καθηγητής Νευρολογικών Επιστημών στο Πανεπιστημιακό Ιατρικό Κέντρο «Rush» του Σικάγο, Καλιπαντα Παχαν.

Ωστόσο, παραμένει άγνωστο γιατί ο διαβήτης συνδέεται με την αύξηση της πρωτεΐνης Ταυ.

«Ενδεχομένως να ευθύνεται η χρόνια αύξηση της γλυκόζης στο αίμα. Ή ίσως να φταίει η χαμηλής διαβάθμισης φλεγμονή στο σώμα, όπως συμβαίνει στον διαβήτη και άλλες παθήσεις. Μπορεί και η παχυσαρκία να παίζει τον ρόλο της» εξηγεί ο Δρ Σρικανθ.