Με μεγάλη επιτυχία διεξήχθη το Σάββατο 18 Απριλίου, η Επιστημονική Ημερίδα με θέμα «Αιμορραγίες στον Τοκετό», που διοργάνωσε στις εγκαταστάσεις της η Κλινική ΡΕΑ, με αφορμή τα 4 χρόνια επιτυχημένης λειτουργίας της και τις 25.000 γεννήσεις.
Κατά την έναρξη της ημερίδας, ο Πρόεδρος του Δ.Σ. της Κλινικής ΡΕΑ, κος Μητσάκος – Μπαρμπαγιάννης Κυριάκος, απεύθυνε χαιρετισμό, υπογραμμίζοντας «είχαμε σαν στόχο τη δημιουργία της πλέον σύγχρονης κλινικής από πλευράς ιατροτεχνολογικού εξοπλισμού, η οποία ταυτόχρονα θα παρέχει τα μέσα στον ιατρό για τη διενέργεια ιατρικών πράξεων σε ένα περιβάλλον μέγιστης ιατρικής ασφάλειας για αυτόν και την ασθενή του ή την επίτοκο. Επειδή είμαστε ιατροί και όχι επιχειρηματίες, κατανοούμε με ιδιαίτερη ευαισθησία τη σημασία της ιατρικής ασφάλειας και την υψηλή της προτεραιότητα για τον συνάδελφο ιατρό».
Στη συνέχεια, πήρε το λόγο ο καθηγητής Μαιευτικής Γυναικολογίας του Πανεπιστημίου Αθηνών, κος Αντσακλής Άρις, μιλώντας για τη σημασία της πρόληψης και της σωστής αντιμετώπισης αιμορραγιών στον τοκετό, ενώ ο Αντιπρόεδρος του Δ.Σ. της Κλινικής ΡΕΑ, κος Φωτόπουλος Σταύρος, ανέλυσε με στοιχεία τα στατιστικά αποτελέσματα 25.000 τοκετών, που προκύπτουν από το διάστημα της τετραετούς λειτουργίας της ΡΕΑ Μαιευτικής Γυναικολογικής Κλινικής. Τα δεδομένα που παρουσιάστηκαν σχετικά με τη μηδενική μητρική θνησιμότητα στη διάρκεια της τετραετίας, καθώς και τα ποσοστά μαιευτικών υστερεκτομών σε καισαρικές τομές και φυσιολογικούς τοκετούς στην Κλινική ΡΕΑ, τα οποία είναι τα χαμηλότερα στην Ευρώπη, τις Η.Π.Α. και την Αυστραλία και κατατάσσουν την Κλινική ΡΕΑ στη λίστα με τα ασφαλέστερα νοσηλευτικά ιδρύματα στον κόσμο.
Η Κλινική ΡΕΑ, ως η πλέον σύγχρονη Κλινική στην Ελλάδα, συνεχίζει να πορεύεται στο μέλλον εξασφαλίζοντας υψηλής ποιότητας υπηρεσίες και ιατρική ασφάλεια, ενώ αναδεικνύεται ως η δημοφιλέστερη Μαιευτική Κλινική στην Ελλάδα, αυξάνοντας χρόνο με το χρόνο των αριθμό των γεννήσεων που πραγματοποιούνται σε αυτήν καθώς επίσης και τον κύκλο εργασιών της σε ένα δυσμενές οικονομικό περιβάλλον.