<p>Παγκόσμια Ημέρα για τον Σακχαρώδη Διαβήτη είναι η 14η Νοεμβρίου, ενόψει της οποίας ο πρόεδρος της Ελληνικής Εταιρείας Μελέτης Παθήσεων Διαβητικού Ποδιού (Ε.ΜΕ.ΔΙ.Π.), διευθυντής Παθολογικού Τμήματος και Διαβητολογικού Κέντρου, του νοσοκομείου «Παπαγεωργίου», Χρήστος Μανές και ο γενικός γραμματέας της Ε.ΜΕ.ΔΙ.Π., αναπληρωτής καθηγητής Παθολογίας στο Πανεπιστήμιο Αθηνών, Νικόλαος Τεντολούρης, θέλουν να τονίσουν την ανάγκη για έγκαιρη αντιμετώπιση των χρόνιων αγγειακών επιπλοκών του διαβήτη, καθώς «μπορεί να αποβούν μοιραίες».</p>
<p>Οι κύριοι Μανές και Τεντολούρης, επεσήμαναν τους κινδύνους που κρύβει η «ύπουλη» νόσος του διαβήτη -καθώς τα πρώτα χρόνια μπορεί να δρα κρυφά, χωρίς να εκδηλώνει συμπτώματα- παραθέτοντάς μας στοιχεία σοκ σχετικά με την ασθένεια.</p>
<p>Ο σακχαρώδης διαβήτης αποτελεί τη βασική αιτία θανάτου για περίπου 7.000.000 άτομα ετησίως σε παγκόσμιο επίπεδο, ενώ συνδέεται με αυξημένο κίνδυνο εμφάνισης σημαντικού αριθμού σοβαρών επιπλοκών, μεταξύ των οποίων περιλαμβάνονται τα καρδιαγγειακά νοσήματα, η χρόνια νεφρική ανεπάρκεια, οι μόνιμες βλάβες του αμφιβληστροειδούς που οδηγούν σε τύφλωση, καθώς και οι ακρωτηριασμοί.</p>
<p>Οι τελευταίοι, μάλιστα, τείνουν να λάβουν «εφιαλτικές» διαστάσεις, αποτελώντας συνέπεια του διαβητικού ποδιού, μιας από τις συχνότερες επιπλοκές του σακχαρώδη διαβήτη, ενώ σε παγκόσμιο επίπεδο πραγματοποιείται ένας ακρωτηριασμός κάτω άκρου κάποιου ατόμου κάθε 30 δευτερόλεπτα.</p>
<p>Όπως αναφέρουν τα στοιχεία της Παγκόσμιας Ομοσπονδίας Διαβήτη, το 70% των ακρωτηριασμών που διενεργούνται σε όλο τον κόσμο αφορά διαβητικούς ασθενείς, οι οποίοι διατρέχουν 25 φορές μεγαλύτερο κίνδυνο να χάσουν το ένα ή και τα δύο πόδια σε σύγκριση με άλλους. Κύριοι παράγοντες που οδηγούν στον ακρωτηριασμό είναι τα έλκη των κάτω άκρων.</p>
<p>Υπολογίζεται δε, ότι 300.000 άτομα ανήκουν στις ομάδες υψηλού κινδύνου εμφάνισης ελκών των κάτω άκρων, ενώ το 25% των διαβητικών ασθενών θα εμφανίσει έλκος έστω και μία φορά κατά τη διάρκεια της ζωής τους.</p>
<p>Τα στατιστικά στοιχεία αναφέρουν ότι 1.000.000 άτομα με σακχαρώδη διαβήτη παγκοσμίως αναγκάζονται να υποβληθούν σε ακρωτηριασμό ενός άκρου τους σε ετήσια βάση.</p>
<p>Το ποσοστό των διαβητικών ασθενών στη χώρα μας που εμφανίζουν έλκη στα πόδια, υπολογίζεται  σε 4-5%, κατά συνέπεια, περίπου 50.000 άτομα με διαβήτη διατρέχουν αυξημένο κίνδυνο ακρωτηριασμού. Στην Ελλάδα πραγματοποιούνται 3.000 ακρωτηριασμοί κάτω άκρων σε ετήσια βάση.</p>
<p>Οι ειδικοί συμβουλεύουν να αναφέρεται άμεσα στον θεράποντα ιατρό οποιοσδήποτε πόνος στα κάτω άκρα και οποιαδήποτε σχισμή, ιδίως στα πέλματα. Επισημαίνουν, μάλιστα, ότι ο καθημερινός έλεγχος των ποδιών προλαμβάνει ενδεχόμενα σοβαρά προβλήματα, τα οποία, ακόμη κι αν εμφανιστούν, έχουν πολλές πιθανότητες για πλήρη θεραπεία. Εφόσον οι ασθενείς ελέγχονται κάθε μέρα για τυχόν έλκη ή αλλαγή του χρώματος (προς το σκούρο) και αναφέρονται αμέσως στον ιατρό τους, η έγκαιρη αντιμετώπιση μπορεί να τους απαλλάξει από τον κίνδυνο του ακρωτηριασμού.</p>



Πηγή : eReportaz