<p id="yui_3_16_0_1_1434550495675_37227">Το κοινωνικό ιατρείο Ελληνικού είναι μια από τις 47 οργανώσεις σε όλη την Ευρώπη που θα βραβευτεί από το Ευρωπαϊκό Κοινοβούλιο με το βραβείο του Ευρωπαίου Πολίτη, ως αναγνώριση σε εκείνους που αγωνίζονται για μια καλύτερη κοινωνία.</p>
<p id="yui_3_16_0_1_1434550495675_37228">Όντως αγωνιζόμαστε για μια καλύτερη κοινωνία, όπου ο πολίτης θα μπορεί να έχει πρόσβαση σε υπηρεσίες υγείας, ανεξάρτητα από το εάν έχει να πληρώσει ή όχι, και διεκδικούμε αυτό το αγαθό ως <strong>ανθρώπινο δικαίωμα</strong> και όχι απλά ως άλλη μια κοινωνική παροχή που το κράτος μπορεί να περικόπτει ανάλογα με το εάν έχει χρήματα ή όχι.</p>
<p id="yui_3_16_0_1_1434550495675_37230"><strong id="yui_3_16_0_1_1434550495675_37229">Το δικαίωμα της πρόσβασης όλων των πολιτών σε υπηρεσίες υγείας είναι ισότιμο με την πρόσβαση τους σε τροφή, νερό και παιδεία</strong>.  Πώς θα μας φαινόταν εάν μια μέρα ερχόταν μια αρχή και μας έλεγε ότι επειδή δεν έχουμε να πληρώσουμε, δε θα μπορούσαμε να πιούμε νερό, να τραφούμε ή να έχουμε πρόσβαση σε σχολεία και πανεπιστήμια;  Αυτό δυστυχώς συμβαίνει στην Ελλάδα με τη δημόσια υγεία.  Λόγω της οικονομικής κρίσης<strong>,</strong> <strong>επιβλήθηκαν από την Τρόικα (Ευρωπαϊκή Ένωση, Ευρωπαϊκή Κεντρική Τράπεζα και Διεθνές Νομισματικό Ταμείο) πολιτικές στο Εθνικό Σύστημα Υγείας της χώρας μας που εξαθλίωσαν, και συνεχίζουν να εξαθλιώνουν, μεγάλη μερίδα του πληθυσμού</strong>.</p>
<p id="yui_3_16_0_1_1434550495675_37258">Δεν υπερασπιζόμαστε την προηγούμενη κατάσταση, για να είμαστε ξεκάθαροι, υπερασπιζόμαστε όμως το δικαίωμα σε ανθρώπους που είχαν την ατυχία να είναι άνεργοι και παράλληλα να αρρωστήσουν να μπορέσουν να σταθούν στα πόδια τους και να μην είναι καταδικασμένοι σε έναν αργό και βασανιστικό θάνατο.  Αυτούς τους κατατρεγμένους ανθρώπους οι πολιτικές στην δημόσια υγεία τα τελευταία 5 χρόνια τους έχουν εξαθλιώσει στο έπακρο.  Μιλάμε για<strong> 3 εκατομμύρια ανασφάλιστους</strong> <strong>συμπολίτες μας</strong>, ανάμεσα τους καρκινοπαθείς που βρέθηκαν να μην μπορούν να κάνουν τις θεραπείες τους επειδή δεν είχαν να πληρώσουν.  Άνθρωποι τόσο τσακισμένοι από την αδιαφορία του κράτους, που αδυνατούσαν να μας κοιτάξουν στα μάτια για να εξηγήσουν το πρόβλημα τους, κάποιοι από τους οποίους έφτασαν να πάθουν ακόμα και έμφραγμα έξω από την πόρτα μας. Μικρά βρέφη που ήρθαν σε εμάς υποσιτισμένα σε τέτοιο βαθμό που εμείς οι εθελοντές κλαίγαμε όποτε τα βλέπαμε … ιστορίες ανείπωτου πόνου.  Όλα στο όνομα της «δημοσιονομικής προσαρμογής» και των «μεταρρυθμίσεων».</p>
Αποδείξαμε με τις μικρές μας δυνάμεις ότι όλα τα παραπάνω όχι μόνο δε βγάζουν ανθρωπιστικά νόημα, αλλά και ότι δε βγάζουν νόημα ούτε καν με καθαρά οικονομικά κριτήρια, διαβάστε περισσότερα εδώ «<a href="http://www.mkiellinikou.org/blog/2014/02/03/%CE%B5%CF%80%CE%AD%CE%BD%CE%B4%CF%85%CF%83%CE%B7-%CE%B5%CE%BB%CE%BB%CE%B5%CE%B9%CE%BC%CE%BC%CE%AC%CF%84%CF%89%CE%BD-%CF%83%CF%84%CE%BF-%CE%BC%CE%AD%CE%BB%CE%BB%CE%BF%CE%BD-%CE%BC%CE%B5%CE%BB%CE%AD/" target="_blank" rel="nofollow"><strong><em>Επένδυση ελλειμμάτων στο μέλλον – Μελέτη κόστους περίθαλψης ανασφάλιστων ασθενών με σακχαρώδη διαβήτη</em></strong></a>»  αφού οι ανασφάλιστοι πολίτες που πάσχουν από χρόνιες / σοβαρές παθήσεις αδυνατούν να καλύψουν το κόστος της θεραπείας τους, με αποτέλεσμα οι σοβαρές επιπλοκές που μπορεί να πάθουν στο κοντινό μέλλον,<strong> να κοστίσουν πολλαπλάσια επιπλέον από ότι εάν τους είχε δοθεί δωρεάν η θεραπεία εξ αρχής</strong>. Με λίγα λόγια<strong>,</strong> <strong>συμφέρει οικονομικά το κράτος να βοηθήσει τους ανασφάλιστους γιατί θα γλιτώσει χρήματα! </strong> Αυτά όμως τα αυτονόητα δεν έγιναν εδώ και 5 χρόνια.

<strong>Η καλύτερη βράβευση για το ιατρείο μας θα είναι εάν το Ευρωπαϊκό Κοινοβούλιο πιέσει την Ε.Ε., ΕΚΤ και το ΔΝΤ ώστε να αποκλειστεί το Εθνικό Σύστημα Υγείας της χώρας από  οποιαδήποτε διαπραγμάτευση και παράλληλα να χρηματοδοτηθεί με επιπλέον χρήματα, ώστε να ανταπεξέλθει στις αυξημένες ανάγκες λόγω της παρατεταμένης ανθρωπιστικής κρίσης στη χώρα μας.</strong>
<p id="yui_3_16_0_1_1434550495675_37264">Εάν δεν σταματήσουν αυτές οι πολιτικές, η οποιαδήποτε βράβευση μας που αναγνωρίζει το δύσκολο αγώνα που δίνουμε, <strong id="yui_3_16_0_1_1434550495675_37268">δε θα είναι τίποτα παραπάνω από άλλο ένα παράδοξο αυτής της κρίσης και θα στέλνει λάθος μηνύματα στον δοκιμαζόμενο λαό μας αλλά και στους υπόλοιπους λαούς της Ευρώπης</strong>. <strong id="yui_3_16_0_1_1434550495675_37267">Ο άνθρωπος θα πρέπει σε κάθε περίπτωση να έχει προτεραιότητα, πάνω από τα χρήματα και πάνω από τις αγορές.</strong></p>
<p id="yui_3_16_0_1_1434550495675_37260">Εμείς παραθέτουμε για άλλη μια φορά το βίντεο «<em id="yui_3_16_0_1_1434550495675_37262"><strong id="yui_3_16_0_1_1434550495675_37261">Σε ποια χώρα;</strong></em>» που φτιάξαμε αρχές του χρόνου και δείχνει εύγλωττα την διάλυση της δημόσιας υγείας στην Ελλάδα και τα αποτελέσματα αυτής</p>