Η ηλιοφάνεια και η άνοδος της θερμοκρασίας θα είναι τα κύρια χαρακτηριστικά του καιρού σε ολόκληρη τη χώρα σήμερα, ενώ θα υπάρξουν μόνο λίγες αραιές νεφώσεις.

Είναι χαρακτηριστικό ότι ο υδράργυρος θα φτάσει μέχρι και τους 28 βαθμούς Κελσίου σε πολλές περιοχές. Ωστόσο, αύριο Πέμπτη η θερμοκρασία θα σκαρφαλώσει σε ακόμη πιο υψηλά επίπεδα,  αγγίζοντας τους 32 βαθμούς.

Νέα άνοδο σημείωσαν οι θερμοκρασίες την Τρίτη 12/4 στη χώρα μας με τις υψηλότερες τιμές να καταγράφονται στην Καρδίτσα με 29.3 βαθμούς, στα Γιαννιτσά με 29 βαθμούς, στην Αριδαία με 28.3 βαθμούς, στα Τρίκαλα με 28.2 βαθμούς, στην Καλαμπάκα με 27.9 βαθμούς και στη Λιβαδειά με 27.8 βαθμούς.

Οι μετεωρολόγοι εκτιμούν ότι οι καλές καιρικές συνθήκες και οι υψηλές θερμοκρασίες θα κρατήσουν έως τις αρχές της επόμενης εβδομάδας.

Η θερμοκρασία σήμερα θα κυμανθεί από 11 έως 27 βαθμούς στη Βόρεια Ελλάδα, από 12 έως 28 βαθμούς στην Κεντρική Ελλάδα, από 13 έως 28 βαθμούς στη Νότια Ελλάδα, από 12 έως 28 βαθμούς στη Δυτική Ελλάδα και από 14 έως 26 βαθμούς στα νησιά του Αιγαίου και την Κρήτη.

Οι άνεμοι στο Αιγαίο θα πνέουν ασθενείς, με εξαίρεση το νοτιοανατολικό Αιγαίο, όπου θα πνέουν βορειοδυτικοί, μέτριοι έως ισχυροί και κατά τόπους έως σχεδόν θυελλώδεις. Στο Ιόνιο οι άνεμοι θα πνέουν ασθενείς.
<div>

<strong>Η ζέστη θέλει...ενυδάτωση!</strong>

Γνωρίζετε ότι όταν η θερμοκρασία ανεβαίνει κατακόρυφα, αυξάνεται και η θερμοκρασία του οργανισμού μας; Για το λόγο αυτό πρέπει να δίνετε ιδιαίτερη προσοχή σε τυχόν συμπτώματα αφυδάτωσης, αναπληρώνοντας κάθε σταγόνα νερού που χάνεται από το σώμα μέσα στη διάρκεια της ημέρας.

Οι συστάσεις για τη σωστή μας ενυδάτωση έχουν γίνει πιο ευφάνταστες και απολαυστικές, αφού είναι πλέον αποδεδειγμένο ότι το πόσιμο νερό μπορεί να αποτελεί την πρώτη μας επιλογή, δεν είναι όμως και το μοναδικό μέσο ενυδάτωσης.

Σύμφωνα με την Ευρωπαϊκή Αρχή για την Ασφάλεια των Τροφίμων (EFSA) καθώς και το Ευρωπαϊκό Ινστιτούτο Ενυδάτωσης (European Hydration Institute, EYI), οι ανάγκες του οργανισμού σε υγρά καλύπτονται τόσο από τα τρόφιμα, όσο και από τα ροφήματα.

Πιο συγκεκριμένα, εκτιμάται ότι <strong>τρόφιμα όπως τα φρούτα, τα λαχανικά και το γιαούρτι</strong> συνεισφέρουν στην κάλυψη των αναγκών του οργανισμού σε νερό κατά 20 με 30%, ενώ το 70-80% του νερού προέρχεται από όλα τα μη αλκοολούχα τα ροφήματα που καταναλώνονται, συμπεριλαμβανομένου και του πόσιμου νερού, όπως το γάλα, ο χυμοί, τα αναψυκτικά, ο καφές και το τσάι. Τα παραπάνω ποσοστά βέβαια δεν είναι απόλυτα, καθώς εξαρτώνται από το είδος των τροφίμων και των ροφημάτων που θα επιλέξει κανείς να καταναλώσει μέσα στη μέρα του.

<strong>Πιείτε πριν διψάσετε..</strong>

Φροντίστε για τη σωστή σας ενυδάτωση καθ’ όλη τη διάρκεια της ημέρας και πιείτε νερό ή κάποιο άλλο υγρό, ακόμη κι αν δε νιώθετε διψασμένοι. Θυμηθείτε ότι το αίσθημα της δίψας είναι από μόνο του ένας δείκτης ήπιας αφυδάτωσης.

Επιπλέον, δείξτε ιδιαίτερη προσοχή, όταν πηγαίνετε στην παραλία. Όσο βρίσκεστε μέσα στο υγρό περιβάλλον της θάλασσας, το σώμα «μπερδεύεται» και εσείς δεν αντιλαμβάνεστε ότι αφυδατώνεστε. Κάντε λοιπόν διαλείμματα από το κολύμπι προκειμένου να ανεφοδιάσετε τον οργανισμό σας με υγρά. Θυμηθείτε επίσης ότι στην περίπτωση που επιδίδεστε σε θαλάσσια σπορ ή αθλείστε, οι ανάγκες σας σε υγρά αυξάνονται ακόμη περισσότερο.

</div>
&nbsp;

&nbsp;