Στο πλευρό των προσφύγων στέκεται η Ελληνική Καρδιολογική Εταιρεία, η οποία τις επόμενες ημέρες θα αποστείλει στο κέντρο υποδοχής του Ελληνικού και στα κέντρα υποδοχής προσφύγων στον Κατσικά Ιωαννίνων, την Κόνιτσα και τα Δολιανά, μεγάλες ποσότητες φαρμάκων και υγειονομικού υλικού, τρόφιμα μακράς διάρκειας και είδη προσωπικής καθαριότητας.

Η βοήθεια θα διοχετευτεί μέσω του υπουργείου Εσωτερικών και της Τοπικής Αυτοδιοίκησης.

Ακόμη, η Ελληνική Καρδιολογική Εταιρεία θα φροντίσει για τον εμβολιασμό των ασυνόδευτων παιδιών που διαμένουν στο Κέντρο Υποδοχής Λαυρίου, προκειμένου να προστατευτεί άμεσα η υγεία τους.

«Η ΕΚΕ ενώνει τις δυνάμεις της με την Πολιτεία, την Τοπική Αυτοδιοίκηση και τους φορείς προκειμένου να απαλύνει τον πόνο των προσφύγων και να βοηθήσει έμπρακτα στην επιβίωσή τους», ανέφερε σχετικά ο πρόεδρός της, Στέφανος Φούσας. 
