<p>Στην εκπομπή «Αντιθέσεις» στον Alpha 989 και στους Δήμο Βερύκιο και Πέτρο Κουσουλό, μίλησε σήμερα ο υπουργός Υγείας, Παναγιώτης Κουρουμπλής, και σχολίασε, μεταξύ άλλων, την κίνηση της Νέας Δημοκρατίας να ζητήσει την παραίτησή του, κατηγορώντας τον ότι ζήτησε να ισχύσει και για τα νοσοκομεία η μεταφορά των αποθεματικών τους στην Τράπεζα της Ελλάδος.  </p>
<p>«Είδατε πουθενά δική μου εντολή γι’ αυτό που λέει η ΝΔ; Δεν υπάρχουν αποθεματικά στα νοσοκομεία, αν διαβάσεις και την ΠΝΠ θα δεις ότι δεν αφορά στα νοσοκομεία η εντολή αυτής της πράξης. Άλλη μια φορά συνελήφθησαν να μην έχουν διαβάσει σωστά τα κείμενα» σχολίασε χαρακτηριστικά ο κ. Κουρουμπλής, και πρόσθεσε: «Ξέρουν πολύ καλά ότι σε αυτό το υπουργείο υπάρχουν πολύ μεγάλες εμπλοκές, όταν θα έρθει η ώρα θα μιλήσουμε για όλα αυτά. Εγώ έχω ανοίξει μέτωπο με πολλά συστήματα μέσα σε αυτόν τον χώρο».</p>
<p>Ακόμα, ο υπουργός Υγείας τόνισε ότι «κανείς δεν έχει μιλήσει για τα κέρδη των πολυεθνικών στην Ελλάδα, αυτό έχει κόστος» ενώ κατήγγειλε προκλητική ζήτηση στα διαγνωστικά κέντρα.</p>
<p>Τέλος, αναφερόμενος στο ζήτημα των ασθενοφόρων είπε ότι «7 χρόνια ταλαιπωρείται το δημόσιο για να πάρει αυτά τα ασθενοφόρα. Πλακώνονται η Fiat, η Citroen και η Mercedes. Θα πάρω την ευθύνη πάνω μου για να μη μείνει η χώρα χωρίς ασθενοφόρα, με βάση τη δικαστική απόφαση που κάνει κατοχυρώσεις». </p>
<p>Ακούστε ολόκληρη τη συνέντευξη του υπουργού Υγείας <strong><a href="http://www.alpha989.com/Interview.aspx?a_id=71485" target="_blank">εδώ</a></strong>. </p>