Η βιωσιμότητα του Ταμείου των Υγειονομικών (ΤΣΑΥ), ο συντονισμός δράσεων για τη διατήρηση της ανεξαρτησίας του στο πλαίσιο της λειτουργίας του ΕΤΑΑ και η διερεύνηση των δυνατοτήτων αναβάθμισης των παρεχόμενων υπηρεσιών, απασχόλησαν τους εκπροσώπους των Υγειονομικών Φορέων στη συνάντηση που πραγματοποιήθηκε την Τετάρτη στα γραφεία του Πανελληνίου Ιατρικού Συλλόγου.
Στη συνάντηση συμμετείχαν ο Πρόεδρος του Πανελληνίου Ιατρικού Συλλόγου κ. Μιχαήλ Βλασταράκος, ο Πρόεδρος της Ελληνικής Οδοντιατρικής Ομοσπονδίας κ. Αθανάσιος Κατσίκης, οι εκπρόσωποι του Πανελληνίου Φαρμακευτικού Συλλόγου κ.κ. Απόστολος Βαλτάς Αντιπρόεδρος και Σεραφείμ Ζήκας μέλος ΔΣ, καθώς και η Πρόεδρος του Πανελληνίου Κτηνιατρικού Συλλόγου κα Αθηνά Τραχήλη και η εκπρόσωπος κα Μάγδα Βουδούρη. Επίσης συμμετείχε στη συνάντηση και ο Πρόεδρος της Διοικούσης Επιτροπής Υγειονομικών (ΤΣΑΥ) κ. Στάθης Τσούκαλος ο οποίος παρείχε εκτενή ενημέρωση στους Φορείς για την κατάσταση του Ταμείου.
Κοινή πεποίθηση των εκπροσώπων των Φορέων είναι η διατήρηση του κοινωνικού χαρακτήρα του Ταμείου μέσα από την επαναφορά της κατώτατης εγγυημένης σύνταξης των 360 ευρώ που καταργήθηκε, τη συμμετοχή του Κράτους στη τριμερή χρηματοδότηση, καθώς και την εξόφληση των εργοδοτικών εισφορών που έχουν συσσωρευτεί τα τελευταία χρόνια.
Όπως επεσήμαναν οι εκπρόσωποι των Υγειονομικών Φορέων, η βελτίωση των υπηρεσιών του Ταμείου μπορεί να επιτευχθεί με την επάνοδο αποσπασμένων υπαλλήλωνσε άλλους φορείς, όπως τα κομματικά και υπουργικά γραφεία, αλλά και με στοχευμένες προσλήψεις, ανάληψη δράσεων και ηλεκτρονικοποίηση του συστήματος.
Αναφερόμενοι στους συνταξιούχους που ήταν έμμισθοι στο Δημόσιο και παίρνουν προσωρινή σύνταξη (από το Δημόσιο), συμφώνησαν ότι πρέπει να επιτραπεί η χορήγηση προσωρινής σύνταξης και από το ΤΣΑΥ, που σήμερα απαγορεύεται, καθώς η απονομή σύνταξης του ΤΣΑΥ μπορεί να καθυστερήσει έως και τρία χρόνια. Επίσης, η απονομή προσωρινής σύνταξης θα αποσυμφορήσει τον όγκο των αιτήσεων προς συνταξιοδότηση και θα επιτρέψει τη γρηγορότερη απονομή σύνταξης και στους μονοσυνταξιούχους.
Οι Υγειονομικοί Φορείς ζητούν από το Κράτος την απόδοση των αποθεματικών, που στέρησε από το Ταμείο (π.χ. PSI, δομημένα ομόλογα, κ.λπ.), καθώς και τη συμμετοχή του στη τριμερή χρηματοδότηση. Με τον τρόπο αυτό, τονίστηκε, να διατηρηθεί η βιωσιμότητα του Ταμείου και θα ενισχυθεί η λειτουργία του.
Κύρια διεκδίκηση των Υγειονομικών αποτελεί η ανεξαρτησία του ΕΤΑΑ. Επίσης, εκφράζουν την κάθετη αντίθεση τους στη συγχώνευση και ενοποίησή του με άλλα Ταμεία.
Η σχεδιαζόμενη ενοποίησή του, θα έχει ιδιαίτερα δυσμενή αποτελέσματα για τους ασφαλισμένους. Θα χαθούν και τα υπόλοιπα αποθεματικά του Ταμείου που έχουν απομείνει, χρήματα των ασφαλισμένων από τις εισφορές τους, ενώ η σύνταξη θα πάψει να είναι ανταποδοτική και αξιοπρεπής.
Οι απόψεις που κατατέθηκαν θα συζητηθούν στα Διοικητικά Συμβούλια των Υγειονομικών Φορέων, προκειμένου να συντονιστούν δράσεις και παρεμβάσεις στις παραπάνω κατευθύνσεις.