<p>Επανάσταση στον επιστημονικό κόσμο φέρνει ένα νέο πειραματικό φάρμακο που δοκιμάστηκε στις ΗΠΑ, και το οποίο μπόρεσε να καταστρέψει τελείως του καρκινικούς όγκους ανθρώπινων πνευμόνων, οι οποίοι είχαν μεταμοσχευθεί σε ποντίκια! </p>
<p>Το φάρμακο, με την προσωρινή ονομασία OTS964, κρίνεται ιδιαίτερα ελπιδοφόρο, ενώ οι Αμερικανοί και Ιάπωνες ερευνητές που έκαναν τη σχετική δημοσίευση στο ιατρικό περιοδικό «Science Translational Medicine» δήλωσαν ότι μπορεί να ληφθεί είτε σε ενέσιμη μορφή, είτε ως χάπι, έχοντας μικρές παρενέργειες. </p>
<p>«Πιστεύουμε ότι έχουμε πλέον στα χέρια μας κάτι πολλά υποσχόμενο», δήλωσε ο επικεφαλής της έρευνας, καθηγητής ιατρικής, Γιουσούκε Νακαμούρα.</p>
<p>Αναλυτικότερα, το φάρμακο αναστέλλει τη δράση μιας πρωτεΐνης (ενζύμου), της ΤΟΡΚ, η οποία υπερπαράγεται σε αρκετά είδη καρκινικών όγκων, όπως των πνευμόνων και του μαστού. Χωρίς την εν λόγω πρωτεΐνη, τα καρκινικά κύτταρα αδυνατούν να ολοκληρώσουν τη διαδικασία κυτταρικής διαίρεσης και τελικά πεθαίνουν. </p>
<p>Η πρώτη δοκιμή έγινε σε έξι ποντίκια, στους πνεύμονες των οποίων είχε μεταμοσχευθεί ένας ιδιαίτερα επιθετικός καρκίνος των ανθρώπινων πνευμόνων. Όταν πλέον οι όγκοι είχαν αναπτυχθεί σε μέγεθος 150 κυβικών χιλιοστών (περίπου όσο μια σταφίδα), οι επιστήμονες άρχισαν να δίνουν ενδοφλέβια το νέο φάρμακο δύο φορές την εβδομάδα επί τρεις εβδομάδες.</p>
<p>Το αποτέλεσμα ήταν οι όγκοι να συρρικνωθούν πολύ γρήγορα, ενώ συνέχισαν τη συρρίκνωσή τους ακόμη και μετά τη διακοπή της φαρμακοθεραπείας. Σε πέντε από τα έξι ποντίκια οι καρκινικοί όγκοι εξαφανίστηκαν τελείως σε 25 έως 29 ημέρες από την έναρξη της θεραπείας – χωρίς ορατές παρενέργειες λόγω τοξικότητας!</p>
<p>Ανάλογη αποτελεσματικότητα υπήρξε στη δεύτερη δοκιμή, που αφορούσε τη χορήγηση του ίδιου φαρμάκου από το στόμα.</p>
<p>Η πρώτη κλινική δοκιμή σε ανθρώπους αναμένεται να πραγματοποιηθεί το φθινόπωρο του 2015. </p>



Πηγή : eReportaz