<p>Από Έμπολα μολύνθηκε ένας Αμερικανός γιατρός που συμμετέχει σε ιεραποστολή στη Λιβερία, όπως έδειξαν οι εξετάσεις στις οποίες υποβλήθηκε.</p>
<p>Όπως μάλιστα ανακοίνωσε η οργάνωση SIM USA, ο γιατρός παρείχε φροντίδες σε μια μαιευτική κλινική στη Μονρόβια και όχι σε ασθενείς με τον ιό που προκαλεί συχνά θανατηφόρο αιμορραγικό πυρετό.</p>
<p>Η SIM USA η οποία εδρεύει στη Σάρλοτ, στη Βόρεια Καρολίνα των ΗΠΑ, δεν έδωσε στη δημοσιότητα στοιχεία για την ταυτότητα του γιατρού. Επέμεινε ωστόσο ότι δεν είχε παράσχει φροντίδες σε ασθενείς που ήταν γνωστό ότι είχαν μολυνθεί από Έμπολα, ενώ τέθηκε μόνος του σε απομόνωση αμέσως μόλις άρχισαν τα συμπτώματα.</p>
<p>Κατόπιν μεταφέρθηκε σε μια μονάδα απομόνωσης για ασθενείς του Έμπολα στις εγκαταστάσεις της οργάνωσης στη Μονρόβια.</p>
<p>«Ο γιατρός πηγαίνει καλά και η διάθεσή του είναι καλή», ανέφερε η SIM USA σε ανακοίνωσή της.</p>
<p>«Δεν είναι ακόμη γνωστό πώς ακριβώς ο γιατρός μολύνθηκε από τον ιό», πρόσθεσε η οργάνωση.</p>