Τα υψηλά επίπεδα της βιταμίνης D στον οργανισμό συνδέονται με μειωμένο κίνδυνο εκδήλωσης καρκίνου. Αυτό υποστηρίζουν οι ερευνητές της Ιατρικής Σχολής του Πανεπιστημίου της Καλιφόρνια στο Σαν Ντιέγκο, οι οποίοι πιστεύουν ότι τα υψηλά επίπεδα της 25-υδροξυβιταμίνης D ορού λειτουργούν προστατευτικά έναντι του καρκίνου.

Ο επικεφαλής της επιστημονικής ομάδας, Δρ Γκαλαρντ και ο αδελφός του Φρανκ, είχαν ήδη από τη δεκαετία του 1980 εντοπίσει σχέση μεταξύ έλλειψης βιταμίνης D και ορισμένων μορφών καρκίνου, όταν διαπίστωσαν ότι πληθυσμιακές ομάδες που ζούσαν σε υψηλά υψόμετρα ήταν πιθανότερο να έχουν έλλειψη βιταμίνης D και υψηλότερη συχνότητα καρκίνου του παχέος εντέρου. Μετέπειτα μελέτες συνέδεσαν την βιταμίνη και με άλλες μορφές καρκίνου όπως του μαστού, των πνευμόνων και της ουροδόχου κύστης.

Ως γνωστόν, ποσοστό μεγαλύτερο από το 90% της βιταμίνης D παράγεται από την επίδραση της ηλιακής ακτινοβολίας σε ουσίες που υπάρχουν στο δέρμα (στερόλες). Ηλιακή έκθεση, ακόμη και περιορισμένης επιφάνειας του σώματος για 5-10 λεπτά καθημερινά, κατά τις μεσημβρινές ώρες του καλοκαιριού, της άνοιξης και του φθινοπώρου, παράγει ποσότητα βιταμίνης D αρκετή για να καλύψει τις ανάγκες του ανθρώπινου οργανισμού. Η παραγωγή της βιταμίνης εξαρτάται από την ένταση της ακτινοβολίας, το χρώμα του δέρματος, αλλά και την ηλικία.

Το υπόλοιπο 10% της βιταμίνης D λαμβάνεται από τροφές όπως τα ψάρια (κυρίως σολομός, γάδος, ρέγκα, σαρδέλα και τόνος), ο κρόκος του αυγού, το βοδινό κρέας, το συκώτι και τα γαλακτοκομικά προϊόντα. Για τα τελευταία, ωστόσο, αξίζει να σημειωθεί ότι περιέχουν μικρές ποσότητες βιταμίνης D, οι οποίες δεν επαρκούν για να καλύψουν τις ανάγκες του οργανισμού.

Στην παρούσα μελέτη, ο Δρ Γκαλαρντ και οι συνεργάτες του θέλησαν να καθορίσουν ποια επίπεδα της βιταμίνης D ήταν αναγκαία για την αποτελεσματική μείωση του κινδύνου εκδήλωσης καρκίνου. Χρησιμοποίησαν ως δείκτη της 25-υδροξυβιταμίνη D.

Η συχνότητα του καρκίνου μειωνόταν όσο αυξανόταν η 25-υδροξυβιταμίνη D. Οι γυναίκες με συγκεντρώσεις 40 ng/ml 25-υδροξυβιταμίνης D ή και μεγαλύτερες είχαν 67% μικρότερο κίνδυνο καρκίνου συγκριτικά με όσες είχαν 20 ng/ml ή χαμηλότερο.