Οι γυναίκες που πάσχουν από το σύνδρομο των πολυκυστικών ωοθηκών, βασική αιτία υπογονιμότητας, μπορούν να αυξήσουν τις πιθανότητες τεκνοποίησης, χάνοντας βάρος και κάνοντας γυμναστική, συμβουλεύουν αμερικανικοί επιστήμονες.

Οι πάσχουσες από σύνδρομο πολυκυστικών ωοθηκών έχουν συνήθως ακανόνιστους εμμηνορρυσιακούς κύκλους, αυξημένο βάρος και υπερβολική τριχοφυΐα στο πρόσωπο και το σώμα. Συχνά υποβάλλονται σε ορμονική θεραπεία, προς αποκατάσταση της εμμηνορρυσίας και την αύξηση των πιθανοτήτων τεκνοποίησης.

Ερευνητές από το Πολιτειακό Κολέγιο Ιατρικής της Πενσυλβάνια συνέκριναν τα αποτελέσματα 150 γυναικών με πολυκυστικές ωοθήκες, και διαπίστωσαν ότι μεταξύ των τριών ομάδων, εκείνες που έχασαν το περισσότερο βάρος κάνοντας γυμναστική, καταγράφηκαν οι περισσότερες γεννήσεις παιδιών.

Τους πρώτους τέσσερις μήνες της μελέτης, το ένα τρίτο των γυναικών έπαιρνε ορμονική θεραπεία, ενώ μια δεύτερη ομάδα έκανε γυμναστική και διατροφή με λίγες θερμίδες. Η τρίτη ομάδα έκανε και τα δύο.

Στη συνέχεια, οι γυναίκες της πρώτης ομάδας σταμάτησαν να κάνουν ορμονική θεραπεία και το σύνολο του δείγματος υποβλήθηκε σε τέσσερις κύκλους επαγώμενης ωορρηξίας, ώστε να κυοφορήσουν.

Μεταξύ των 49 γυναικών της ομάδας της ορμονικής θεραπείας, καταγράφηκαν γεννήσεις πέντε παιδιών. Στην ομάδα με τις 50 γυναίκες που έκαναν δίαιτα και γυμναστική αναφέρθηκαν 13 γεννήσεις και 12 βρέφη στην ομάδα που έκανε συνδυασμό των δύο παρεμβάσεων.