&nbsp;

Γράφει η Άννα Σταυράκη

Μϊα στις οκτώ ή εννέα γυναίκες ηλικίας έως 80 ετών θα νοσήσει από καρκίνο του μαστού. Ο καθηγητής της ιατρικής σχολής του πανεπιστημίου Αθηνών κ. Μαρκόπουλος τονίζει ότι ήδη 1.200.000 γυναίκες νοσούν σε όλο τον κόσμο και στην ΕΕ γύρω στις 380.000. Στην Ελλάδα 5000 γυναίκες κάθε χρόνο μαθαίνουν ότι έχουν προσβληθεί από καρκίνο του μαστού. Είναι ο συχνότερος καρκίνος αλλά ευτυχώς χάρις στην έγκαιρη πρόληψη δεν είναι ο πλέον θανατηφόρος. Μία στις τρεις γυναίκες με καρκίνο θα έχει καρκίνο του μαστού. Ευτυχώς έχει γλιτώσει να τον θεωρεί και πρώτη αιτία θανάτου. Ωστόσο στη χώρα μας κάθε ένα λεπτό μία με δύο γυναίκες θα μάθουν ότι πάσχουν από καρκίνο του μαστού και 4 θα χάσουν τη ζωή τους από την ίδια αιτία. Τώρα πια η πρόληψη είναι μονόδρομος και ευτυχώς και οι επεμβάσεις δεν είναι τόσο ριζικές όσο παλιά. Ηδη έχουν σταματήσει οι μαστεκτομές. Παρατηρείται στροφή της χειρουργικής προς την αφαίρεση του όγκου και μόνο. Μέχρι πριν λίγο καιρό η μαγνητική τομογραφία και η μαστογραφία ακόμα και οι υπέρηχοι ήταν η ακριβής εικόνα του μαστού που είχαν οι γιατροί. Όμως όπως ανέφερε ο κ. Μποντόζογλου η μείωση της θνησιμότητας έθεσε άλλες βάσεις αντίδρασης. Το 80% των καρκίνων είναι μη διηθητικοί άρα υποδιαγνώσκονται όταν είναι σε αρχικό στάδιο. Μια γυναίκα 40-50 ετών μόνο κατά 27% μπορεί να ανιχνεύσει ένα καρίνο μεταξύ δύο μαστογραφιών. Αν η μαστογραφία δεν γίνεται ετήσια αλλά κάθε τρία χρόνια τότε μόνο το 39% των καρκίνων βρίσκονται. Η καλύτερη αντιμετώπιση της νόσου έρχεται μέσα από μια πρωτοποριακή εξέταση που διαρκεί μόνο τρία λεπτά με ένα νέο μηχάνημα που έφερε ο Ομιλος του Ιατρικού Κέντρου Αθηνών.

Ο Όμιλος Ιατρικού Αθηνών, ακολουθώντας τις εξελίξεις της σύγχρονης ιατρικής και επενδύοντας σε τεχνολογίες αιχμής, παρουσίασε σε Συνέντευξη Τύπου, την επαναστατική τεχνική της Προληπτικής Ταχείας Μαγνητικής Μαστογραφίας για την πρόληψη και έγκαιρη διάγνωση του καρκίνου του μαστού, η οποία εφαρμόζεται για πρώτη φορά στην Ελλάδα.

Η Προληπτική Ταχεία Μαγνητική Μαστογραφία, που πραγματοποιείται ήδη από τον Όμιλο Ιατρικού Αθηνών, εντοπίζει καρκίνο σε πρώιμο στάδιο σε μεγαλύτερο ποσοστό από τη μαστογραφία και την υπερηχογραφία, δεν έχει ιονίζουσα ακτινοβολία, διαρκεί συνολικά μόνο 3 λεπτά, δε δημιουργεί τη δυσάρεστη αίσθηση συμπίεσης των μαστών, ενώ είναι σημαντικά πιο οικονομική από την κλασσική μαγνητική μαστογραφία. Λειτουργώντας συνδυαστικά με τη μαστογραφία, η Προληπτική Ταχεία Μαγνητική Μαστογραφία αυξάνει σημαντικά τις πιθανότητες της έγκαιρης διάγνωσης. Η νέα εξέταση βασίζεται στην ανακάλυψη του καρκίνου με βάση την αυξημένη αγγείωση και τα διαφορετικά μορφολογικά χαρακτηριστικά του σε σχέση με το φυσιολογικό μαστό και τους καλοήθεις όγκους.

Σύμφωνα με μελέτες που έχουν δημοσιευθεί σε διεθνή ιατρικά περιοδικά όπως στο Journal of Clinical Oncology, η ταχεία μαγνητική μαστογραφία μπορεί να διαδραματίσει σημαντικό ρόλο στον προληπτικό έλεγχο των γυναικών για τον καρκίνο του μαστού.

«Το 2014, σε έρευνα του Πανεπιστημίου του Άαχεν που διεξήχθη στη Γερμανία, σε γυναίκες που είχαν υποβληθεί σε έλεγχο μαστογραφίας και υπερηχογραφίας μαστών χωρίς να έχει βρεθεί τίποτα, η Ταχεία Μαγνητική Μαστογραφία εντόπισε καρκίνο του μαστού σε ποσοστό 18,2 ανά 1000 γυναίκες και μάλιστα σε πρώιμο στάδιο. Σήμερα δίνουμε τη δυνατότητα σε όλες τις γυναίκες που κάνουν προληπτικό έλεγχο για καρκίνο του μαστού με συστηματική μαστογραφία, να ενισχύσουν τη σιγουριά τους ότι δεν πάσχουν από την ασθένεια, προσθέτοντας την Προληπτική Ταχεία Μαγνητική Μαστογραφία, και ειδικότερα στις γυναίκες νεαρής ηλικίας καθώς και σε όσες έχουν πυκνούς μαστούς, όπου η αποτελεσματικότητα της μαστογραφίας περιορίζεται» δήλωσε ο Δρ. Νίκος Μποντόζογλου, Διευθυντής του Τμήματος Μαγνητικού Τομογράφου του Ιατρικού Κέντρου Αθηνών.

Ο κ. Χρήστος Μαρκόπουλος, Καθηγητής Χειρουργικής της Ιατρικής Σχολής του Πανεπιστημίου Αθηνών, συμπλήρωσε: «1 στις 10 γυναίκες θα νοσήσει από καρκίνο του μαστού, μία ασθένεια που αρκετές φορές μπορεί να ιαθεί όταν διαγνωστεί έγκαιρα. Επομένως, η διάγνωση της ασθένειας σε πρώιμο στάδιο είναι ιδιαίτερα σημαντική. Η Προληπτική Ταχεία Μαγνητική Μαστογραφία έρχεται να μας δώσει ένα νέο διαγνωστικό όπλο στη μάχη κατά του καρκίνου του μαστού».

Ο Δρ. Βασίλης Αποστολόπουλος, Διευθύνων Σύμβουλος του Ομίλου Ιατρικού Αθηνών, τόνισε: «Παραμένοντας σταθερά προσηλωμένοι στο όραμά μας για προσφορά ολοκληρωμένων ιατρικών υπηρεσιών υψηλού επιπέδου, όλοι οι άνθρωποι του Ομίλου Ιατρικού Αθηνών είμαστε ιδιαιτέρως χαρούμενοι με την προσθήκη μίας ακόμη πρωτοποριακής εξέτασης που έχει στόχο να σώσει ανθρώπινες ζωές».

Η Προληπτική Ταχεία Μαγνητική Μαστογραφία εφαρμόζεται στο Ιατρικό Κέντρο Αθηνών στο Μαρούσι. Για περισσότερες πληροφορίες καθώς και για να προγραμματίσουν το ραντεβού τους, οι ενδιαφερόμενες μπορούν να επικοινωνήσουν με το Τμήμα Μαγνητικής Τομογραφίας στα τηλέφωνα 210 6862212 -213, καθημερινά από τις 08:00 μέχρι τις 21:00.