<div class="text-body">

Οδηγίες αναφορικά με την <strong>παρακράτηση φόρου</strong> στο εισόδημα από<strong> μισθωτή εργασία</strong> και <strong>συντάξεις</strong> παρέχει με <strong>εγκύκλιό</strong> της η <strong>Γενική Γραμματεία Δημοσίων Εσόδων</strong>.

Ιδιαίτερο ενδιαφέρον παρουσιάζουν οι διατάξεις της <strong>εγκυκλίου</strong> στις οποίες προβλέπεται η εξαίρεση από τον υπολογισμό του εισοδήματος από <strong>μισθωτή εργασία</strong> και <strong>συντάξεις</strong>, πέραν των κρατήσεων υπέρ των ασφαλιστικών ταμείων, και των εισφορών εργαζομένου υπέρ των επαγγελματικών ταμείων που έχουν συσταθεί με νόμο καθώς και των ασφαλίστρων που καταβάλλονται για λογαριασμό του εργαζομένου στο πλαίσιο ομαδικών ασφαλιστηρίων συνταξιοδοτικών συμβολαίων.

Όπως αναφέρεται στην <strong>εγκύκλιο</strong>, σε πολλές περιπτώσεις επιχειρήσεις συνάπτουν ομαδικά ασφαλιστήρια συνταξιοδοτικά συμβόλαια για λογαριασμό των εργαζομένων τους και τα ασφάλιστρα για την καταβολή των οποίων βαρύνεται ο εργαζόμενος, παρακρατούνται μέσω της μισθοδοσίας του κατ’ ανάλογο τρόπο όπως και οι υποχρεωτικές ασφαλιστικές εισφορές υπέρ των ασφαλιστικών ταμείων οι οποίες επιβάλλονται με νόμο. Ανάλογη παρακράτηση μέσω μισθοδοσίας πραγματοποιείται πολλές φορές και για εισφορές υπέρ επαγγελματικών ταμείων που έχουν συσταθεί με νόμο για την καταβολή των οποίων βαρύνεται επίσης ο εργαζόμενος. Στις περιπτώσεις αυτές οι εκκαθαριστές μισθοδοσίας προκειμένου να υπολογίσουν τον παρακρατούμενο <strong>φόρο</strong> στο μηνιαίο καθαρό εισόδημα από<strong> μισθωτή εργασία</strong>, θα αφαιρέσουν από το ακαθάριστο ποσό του μισθού, πέραν από τις νόμιμες κρατήσεις για υποχρεωτικές ασφαλιστικές εισφορές του εργαζομένου, και τις ανωτέρω κρατήσεις για ασφάλιστρα και εισφορές υπέρ επαγγελματικών ταμείων που για την καταβολή τους βαρύνεται επίσης ο εργαζόμενος.

</div>