Ολοκληρώθηκε το Διεθνές Workshop για τις Σπάνιες Καρδιαγγειακές Παθήσεις της Ελληνικής Καρδιολογικής Εταιρείας, που έλαβε χώρα στα Χανιά, στο Κέντρο Αρχιτεκτονικής Μεσογείου, από τις 22-24 Μαΐου.
Αποτέλεσε ένα συνέδριο που συγκέντρωσε το μεγάλο ενδιαφέρον των Καρδιολόγων και γιατρών άλλων ειδικοτήτων από την Κρήτη και όλη την χώρα, τόσο για τη θεματολογία του όσο και για το υψηλό επίπεδο των ομιλητών ιατρών -εγνωσμένου κύρους- από την Ελλάδα και το Εξωτερικό.
Τα επιστημονικά συμπεράσματα που αναδείχτηκαν, αναμφισβήτητα αποτελούν πηγή ιδιαίτερα σημαντικής επιστημονικής γνώσης στον τομέα των σπάνιων καρδιαγγειακών παθήσεων, που συμβάλλουν δυσμενώς στην καρδιαγγειακή νοσηρότητα και θνητότητα. Αυτός ήταν και ο κύριος στόχος του Διεθνούς Συνεδρίου της Ελληνικής Καρδιολογικής Εταιρείας, το οποίο πραγματοποιήθηκε με την υποστήριξη του Δήμου Χανίων και του Ιατρικού συλλόγου της πόλης: να παρουσιαστούν οι τρέχουσες εξελίξεις στη διάγνωση και τη θεραπεία των σπάνιων καρδιαγγειακών διαταραχών και να προωθηθεί στην Ευρωπαϊκή Καρδιολογική Κοινότητα η ιδέα να συμπεριλάβει τον επιστημονικό αυτό τομέα στο πρόγραμμα κατάρτισης για νέους καρδιολόγους.
Πριν την έναρξη του συνεδρίου, το πρωί της 22ης Μαΐου, ο πρόεδρος της ΕΚΕ κ. Φούσας και το μέλος της επιστημονικής επιτροπής του συνεδρίου, Καρδιολόγος κ. Αναστασάκης, περιέγραψαν τους στόχους του workshop στους εκπροσώπους των Μέσων Μαζικής Ενημέρωσης, ενώ ο Δήμαρχος Χανίων κ. Βάμβουκας καλωσόρισε στην πόλη του τους συντελεστές του συνεδρίου ευχόμενος καλή επιτυχία.
Παράλληλα με το επιστημονικό μέρος του συνεδρίου και στο πλαίσιο της προσπάθειας της ΕΚΕ σε όλη την Ελλάδα για τη μείωση της θνητότητας και νοσηρότητας εκπαιδεύτηκαν 30 υπάλληλοι υπηρεσιών του Δήμου, της Πυροσβεστικής και της ΕΛΑΣ στην καρδιακή αναζωογόνηση, στην παροχή δηλαδή των Πρώτων Βοηθειών σε πολίτες που έχουν υποστεί έμφραγμα.
Επίσης πραγματοποιήθηκαν ενημερωτικές ομιλίες για τους πολίτες, για τους παράγοντες κινδύνου και την πρόληψη από τις καρδιαγγειακές παθήσεις.
Ο έλεγχος της πίεσης, η παρακολούθηση του ζαχάρου και της χοληστερίνης, η διακοπή του καπνίσματος, είναι ευεργετικά και δρουν προληπτικά, ενώ καθοριστικός είναι ο παράγοντας της κληρονομικότητας.
Τέλος οι πολίτες ενημερώθηκαν, με ομιλία του Προέδρου της ΕΚΕ κ. Στέφανου Φούσα, για το πώς μπορούν να αποφύγουν το οξύ Έμφραγμα του Μυοκαρδίου όπως και για το πώς μπορούν να το αντιμετωπίσουν όταν προκληθεί.