Με τη «βούλα» του Αρείου Πάγου παραπέμπεται σε δική για κακουργηματική απάτη ο γενικός διευθυντής του Κέντρου Ελέγχου και Πρόληψης Νοσημάτων (ΚΕΕΛΠΝΟ) Θεόδ. Παπαδημητρίου.

Το Ποινικό Τμήμα του Αρείου Πάγου απέρριψε την αίτηση αναίρεσης της Εισαγγελίας του Ανωτάτου Δικαστηρίου κατά του βουλεύματος του Συμβουλίου Εφετών Αθηνών που παραπέμπει τον κ. Παπαδημητρίου ο οποίος φέρεται να εμπλέκεται σε απάτη ύψους 568.022 ευρώ που αφορά τρεις περιπτώσεις κακοδιαχείρισης.

Οι δικαστές του Ανώτατου Δικαστηρίου έκριναν ότι το επίμαχο βούλευμα έχει πλήρη και εμπεριστατωμένη αιτιολογία και άναψαν το πράσινο φως για την δίκη.

Η πρώτη περίπτωση «κακοδιαχείρισης» αφορά την υπογραφή συμφωνητικού φύλαξης τριών κτιρίων για ένα έτος (2005-2006) με αρχική μηνιαία αμοιβή 12.400 ευρώ συν ΦΠΑ. Το συμφωνητικό, σύμφωνα με την κατηγορία , δεν εμφανίστηκε ποτέ καταρτίστηκε νέο με διπλάσια μηνιαία αμοιβή (24.800 ευρώ), με συνέπεια να ζημιωθεί το ΚΕΕΛΠΝΟ με το ποσό των 175.534 ευρώ. Ο κ. Παπαδημητρίου ισχυρίζεται ότι το δεύτερο συμφωνητικό των 24.800 ευρώ μηνιαίως, το υπέγραψε εν αγνοία του, καθώς υπεκλάπη η υπογραφή του.

Επιπλέον, σύμφωνα με την κατηγορία, ο κ. Παπαδημητρίου αύξησε, παράνομα, με την μορφή επίδοματος αυξημένης αρμοδιότητας αποδοχές στελέχους του ΚΕΕΛΠΝΟ κατά 2.000 ευρώ μηνιαίως, αναδρομικά από το Νοέμβριο του 2004 έως τον Δεκέμβριο του 2008, με συνέπεια να επέλθει ζημιά 58.000 ευρώ. Σε αυτή την περίπτωση ο γενικός διευθυντής κάνει λόγο για πλαστή εντολή.

Η τελευταία περίπτωση αφορά την έγκριση δαπάνης ύψους 336.488 ευρώ η οποία δόθηκε ως αμοιβή σε γραφεία εμπιστευτικών ερευνών για την αντιμετώπιση περιστατικών βιοτρομοκρατίας κατά τη διετία 2002-2003.

Από την πλευρά του ο κ. Παπαδημητρίου ισχυρίζεται ότι κατέβαλε εξ ιδιών το επίμαχο ποσό.