Επίθεση στον αναπληρωτή υπουργό Υγείας, Παύλο Πολάκη, εξαπέλυσε με ανακοίνωση του ο Ιατρικός Σύλλογος Αθηνών, στην οποία, μεταξύ άλλων, τον καλεί να σταματήσει να παραπλανά την κοινή γνώμη, και να ασχοληθεί με τα σοβαρά προβλήματα της Δημόσιας Υγείας. 

Ειδικότερα, ο ΙΣΑ, σε ανακοίνωση του με θέμα «Χάνονται ζωές εξαιτίας της πολιτικής Πολάκη στο Υπουργείο Υγείας» αναφέρει τα εξής:

«Αντί ο αναπληρωτής υπουργός Υγείας  Π. Πολάκης να χρησιμοποιεί τα social media, για να παραπλανά τους πολίτες και να συκοφαντεί τον Πρόεδρο του Ιατρικού Συλλόγου Αθηνών, ας απαντήσει ξεκάθαρα:

- Πότε επιτέλους θα στελεχωθούν οι Μ.Ε.Θ. των δημόσιων νοσοκομείων με προσωπικό, ώστε να μην χάνονται άδικα καθημερινά ανθρώπινες ζωές;

- Πόσες ζωές θα είχαν σωθεί από τη γρίπη H1N1, αν υπήρχε έγκαιρη ενημέρωση και προληπτικός εμβολιασμός του πληθυσμού;

- Πότε θα μάθει να προκηρύσσει σωστά προσλήψεις ιατρικού προσωπικού και δεν θα επαναλάβει γκάφες σαν αυτή της 28ης Μαρτίου, όπου ανακοίνωσε προσλήψεις ακτινοφυσικών και γιατρών ακτινοθεραπευτικής ογκολογίας, σε νοσοκομεία της Αττικής που δεν διαθέτουν Ακτινοθεραπευτικά Τμήματα.

Ας ασχοληθούν επιτέλους σοβαρά με τα προβλήματα της Δημόσιας Υγείας και να σταματήσουν να παραπλανούν την κοινή γνώμη».
