<p>Ένα πολύ απλό τεστ το οποίο μπορεί να προβλέψει τις πιθανότητες θνησιμότητας και, κατ’ επέκταση, το προσδόκιμο ζωής, δημοσιεύθηκε πρόσφατα στην «Ευρωπαϊκή Επιθεώρηση Καρδιαγγειακής Πρόληψης». </p>
<p>Το μόνο που έχετε να κάνετε είναι να καθίστε στο πάτωμα, και στη συνέχεια να προσπαθήσετε να σηκωθείτε χωρίς όμως να στηριχτείτε πουθενά, ούτε καν στα γόνατά σας.</p>
<p>Όπως αναφέρουν οι επιστήμονες που δημιούργησαν το συγκεκριμένο τεστ, η μυοσκελετική κατάστασή μας αποτελεί ισχυρό δείκτη μακροζωίας, ιδίως για τα άτομα ηλικίας 50 ετών και άνω.</p>
<p>Ερμηνεύστε την προσπάθειά σας!</p>
<p>Βαθμολογείστε την προσπάθειά σας να καθίσετε και να σηκωθείτε με άριστα το 10, αν τα καταφέρετε σε διάστημα 2 λεπτών το μέγιστο.</p>
<p>Συγκεκριμένα, δώστε 5 βαθμούς για το κάθισμα και 5 βαθμούς για την προσπάθεια να σταθείτε όρθιοι.</p>
<p>Για κάθε «βοήθημα» (χέρι, πόδι κ.τ.λ.) που χρησιμοποιείτε, αφαιρέστε ένα βαθμό.</p>
<p>Αν πετύχατε συνολική βαθμολογία από 8 και πάνω, τότε διατρέχετε μικρό κίνδυνο θανάτου.</p>
<p>Σύμφωνα με τους επιστήμονες μάλιστα, για κάθε βαθμό που πετυχαίνετε πάνω από το 8, ο κίνδυνος πρόωρου θανάτου από κάθε αιτία μειώνεται κατά 21%. Αντιθέτως, ο κίνδυνος θανάτου είναι αυξημένος εάν πετύχατε χαμηλή βαθμολογία στο να καθίσετε στο πάτωμα, χωρίς πρόσθετο βοήθημα.</p>
<p>«Εάν ένας μεσήλικας άντρας ή γυναίκα κατορθώνει να καθίσει και να σηκωθεί από το πάτωμα χρησιμοποιώντας το πολύ ένα χέρι – αν και είναι καλύτερα να μην το χρησιμοποιεί ούτε αυτό – όχι μόνον έχει πολύ καλή μυοσκελετική κατάσταση, αλλά οι πιθανότητες μακροζωίας του είναι πολύ καλύτερες», δήλωσε ο επικεφαλής ερευνητής δρ. Κλαούντιο Αράτζιο. </p>



Πηγή : eReportaz