Η κουλτούρα του εθελοντισμού και της προσφοράς είναι έντονη στην ομάδα των εργαζομένων της MSD, γνωστής και ως Merck &amp; Co., Inc., Kenilowrth, NJ, USA, στις Ηνωμένες Πολιτείες και τον Καναδά. Το αποδεικνύουν κάθε χρόνο, όλο και πιο δυναμικά, με τις ιδέες και τη συμμετοχή στις ποικίλες δράσεις εθελοντισμού, οι οποίες είναι απόλυτα εναρμονισμένες και ενισχύουν ακόμα περισσότερο τους κεντρικούς πυλώνες αξιών της Καινοτομίας – Εκπαίδευσης – Συνεισφοράς – Φροντίδας στους οποίους εστιάζει η εταιρεία.
Σύμφωνα με την κα Ταμπάκη, HR Director Greece, Cyprus and Balkans MSD, «ο εθελοντισμός αποτελεί έναν ακόμη τρόπο να οδηγούμε τις εξελίξεις και να βελτιώνουμε τις ζωές των ανθρώπων. Τα τελευταία χρόνια η MSD υλοποιεί μια σειρά ενεργειών οι οποίες εντάσσονται στο ευρύτερο όραμά μας. Στο πλαίσιο αυτό, η 4η Δεκεμβρίου ορίστηκε για πρώτη φορά ως Ημέρα Εθελοντισμού στην MSD Ελλάδας.»
Κατά την διάρκεια του 2015, η MSD αλλά και οι εργαζόμενοί της, πραγματοποίησαν ποικίλες δράσεις εθελοντισμού και Εταιρικής Κοινωνικής Ευθύνης, στηρίζοντας ουσιαστικά κοινωνικές ομάδες και δομές που έχουν ανάγκη.
Πιο συγκεκριμένα:

 Ομάδα 70 εθελοντών-εργαζομένων της MSD Ελλάδας, επισκέφτηκαν τις μονάδες του Χαμόγελου του Παιδιού σε όλη τη χώρα, προσφέροντας την αμέριστη βοήθεια και αγάπη τους στα παιδιά που την έχουν τόσο ανάγκη. Οι δράσεις πραγματοποιήθηκαν στην Αττική (Μεταξουργείο, Καρέας, Ίλιον, Μελίσσια, Μοσχάτο, Νέα Μάκρη), στη Θεσσαλονίκη, στα Χανιά, στην Πάτρα στο Αγρίνιο και στη Λάρισα και περιελάμβαναν βάψιμο χώρων, προετοιμασία γευμάτων για τα παιδιά, οικιακές εργασίες, ταξινόμηση στο Κέντρο Στήριξης και τις Αποθήκες, δημιουργική απασχόληση των παιδιών στο Σπίτι Ημερήσιας Φροντίδας και εξόρμηση συγκέντρωσης παιχνιδιών, στην είσοδο καταστήματος παιχνιδιών. Οι δράσεις επιλέχθηκαν ανάλογα με τις ανάγκες κάθε χώρου φιλοξενίας. Στα κεντρικά γραφεία της MSD και στα Χανιά, ομάδες εθελοντών συμμετείχαν στο δημιουργικό εργαστήρι και ετοιμάστηκαν χριστουγεννιάτικα στολίδια και γούρια για τα παιδιά του Χαμόγελου του Παιδιού. Παράλληλα, ομάδα 35 εθελοντών ανέλαβε τον καθαρισμό 5όροφου κτιρίου, το οποίο σύντομα θα λειτουργήσει ως Κοινωνική Πολυκατοικία από τους Γιατρούς του Κόσμου, για τους συνανθρώπους μας που το έχουν ανάγκη.
 Καθ’ όλη τη διάρκεια του έτους, η MSD και οι εργαζόμενοι της, στήριξαν εμπράκτως το Ορφανοτροφείο του Βόλου, με στόχο τη βελτίωση της καθημερινότητας των παιδιών του Ιδρύματος. Οι 230 εργαζόμενοι της εταιρείας έφτιαξαν οι ίδιοι και παρέδωσαν 27 ποδήλατα, 13 διακοσμητικούς πίνακες και 13 βιβλιοθήκες, τις οποίες γέμισαν με βιβλία για τα δωμάτια των παιδιών, ενώ προετοίμασαν και φαγητό για όλα τα παιδιά. Το Πάσχα οι άνθρωποι της MSD έγιναν «νονοί», εξασφαλίζοντας παπούτσια για όλα τα παιδιά και συγκεντρώνοντας ένα σημαντικό ποσό σε κουπόνια για αγορές σε σουπερμάρκετ, καθώς και δωρο-επιταγές για αγορές σε κατάστημα με είδη δώρων. Παράλληλα, διατέθηκε ένα ποσό για την πληρωμή λογαριασμών. Συγκινητική ήταν και η πρόσφατη συμμετοχή των εργαζομένων της MSD στο Bazaar που διοργανώθηκε για την στήριξη των αναγκών του Ορφανοτροφείου Βόλου, όπου συγκεντρώθηκε χρηματικό ποσό το οποίο θα καλύψει ανάγκες του Ιδρύματος. Όλα τα ρούχα και τα παιχνίδια που δεν πουλήθηκαν, δόθηκαν στο Χαμόγελο του Παιδιού στον Καρέα, για τις ανάγκες των παιδιών εκεί.
 Πρωτοβουλία των εργαζομένων της MSD αποτελεί και η συγκέντρωση ανθρωπιστικού υλικού για τους πρόσφυγες. Ρούχα, τρόφιμα, παιχνίδια, είδη υγιεινής, συγκεντρώθηκαν, συσκευάστηκαν, ταξινομήθηκαν και εστάλησαν, μέσω αρμόδιων οργανισμών, στους πρόσφυγες στα νησιά.
 Με την εθελοντική προσφορά 47 εργαζομένων της εταιρείας, δημιουργήθηκε Τράπεζα Αίματος MSD στο νοσοκομείο “Ευαγγελισμός”.
 Η εταιρεία προχώρησε στη δωρεά 179 μεταχειρισμένων φορητών ηλεκτρονικών υπολογιστών προς το Ελληνικό Ινστιτούτο Παστέρ, για να καλύψει σχετικές εκπαιδευτικές του ανάγκες. Με τη συγκεκριμένη δράση ενισχύεται η ερευνητική προσπάθεια Ελλήνων επιστημόνων.
 Στο ίδιο πλαίσιο, εντάσσεται και η υποστήριξη του μεταπτυχιακού προγράμματος MBA International του Οικονομικού Πανεπιστημίου Αθηνών, με τη χορήγηση υποτροφιών σε 22 φοιτητές πλήρους διετούς απασχόλησης, τα τελευταία 2 ακαδημαϊκά χρόνια.
 Με αντικείμενο τη φροντίδα και τη βελτίωση της καθημερινότητας των ατόμων που πάσχουν από ρευματοειδή αρθρίτιδα, η MSD στήριξε τη δημιουργία έντυπου οδηγού με συνταγές. Ο οδηγός θα κυκλοφορήσει το 2016 σε Συλλόγους Ασθενών.
 Στον τομέα της εκπαίδευσης, η MSD Ελλάδας συνεχίζει να παρέχει για 3 συνεχή χρονιά τη διαδικτυακή πύλη Univadis, η οποία αποτελεί μία από τις πιο έγκυρες πηγές ιατρικής πληροφόρησης αποκλειστικά για επαγγελματίες Υγείας. Η εν λόγω διαδικτυακή πύλη λειτουργεί σε περισσότερες από 40 χώρες και έχει πάνω από 2.000.000 μέλη. Στην Ελλάδα, καλύπτει 48.000 γιατρούς, 11.000 φαρμακοποιούς, 7.000 νοσηλευτές, κτηνιάτρους και οδοντιάτρους.
 Η Εταιρική Κοινωνική Ευθύνη της MSD επεκτείνεται και σε ενέργειες που αφορούν στο ανθρώπινο δυναμικό της εταιρείας, με στόχο να στηρίξει και να προσφέρει στους εργαζομένους τις κατάλληλες συνθήκες ενθάρρυνσης και δημιουργίας. Αυτές περιλάμβαναν μεταξύ άλλων πρακτικές όπως, το υγιεινό πρωινό στο γραφείο, προγράμματα πιλάτες, παρουσία διαιτολόγου, υπάλληλος του μήνα, σεμινάριο οικολογικής οδήγησης, εορταστικές εκδηλώσεις, διευκολύνσεις εν μέσω capital controls και επιπλέον υπηρεσίες και παροχές.