«Τύχη βουνό» είχε ο 30χρονος Randy Schmitz από το Ιλινόις των ΗΠΑ, καθώς χάρις σε μια καυτερή σάλτσα ανακάλυψε ότι είχε όγκο στον εγκέφαλο. 

Αναλυτικότερα, πριν μερικούς μήνες, και κατά τη διάρκεια διακοπών με την οικογένειά του, ο Schmitz μπήκε σε ένα κατάστημα που εξειδικευόταν στις καυτερές σάλτσες από διάφορες ποικιλίες πιπεριών, και αποφάσισε να δοκιμάσει κάποιες από αυτές. 

Ωστόσο, όταν δοκίμασε μία από τις πιο δυνατές σάλτσες, ο οργανισμός του δεν άντεξε το σοκ από το κάψιμο, και ο 30χρονος λιποθύμησε με αποτέλεσμα οι συγγενείς του να τον μεταφέρουν στο νοσοκομείο. 
Εκεί, οι γιατροί του έκαναν μαγνητική τομογραφία για να δουν αν του είχε συμβεί κάτι πιο σοβαρό, όταν λιποθύμησε, και διαπίστωσαν ότι ο Randy είχε ένα μικρό όγκο στον εγκέφαλο, ο οποίος ήταν καρκινικός και κακοήθης. 

Μέσα σε λίγες ημέρες ο τυχερός μέσα στην ατυχία του 30χρονος χειρουργήθηκε επιτυχώς, και ο όγκος αφαιρέθηκε. Έκτοτε δεν έχει εμφανιστεί κανένας άλλος όγκος στον οργανισμό του και ο ίδιος είναι υγιέστατος.

Μιλώντας για την περιπέτειά του ο Schmitz σημειώνει ότι αν δεν είχε δοκιμάσει εκείνη την καυτερή σάλτσα, ίσως να μην είχε εντοπίσει ποτέ τόσο έγκαιρα τον καρκινικό όγκο, ο οποίος ενδεχομένως θα είχε μεγαλώσει αρκετά ώστε να μην είναι δυνατό να αφαιρεθεί.
