<p>Την πρώτη επιτυχή μεταμόσχευση «νεκρής» καρδιάς, η οποία προερχόταν από νεκρό δότη, του οποίου η καρδιά είχε σταματήσει να χτυπά επί 20 λεπτά, ανακοίνωσαν πως πραγματοποίησαν Αυστραλοί καρδιοχειρουργοί. </p>
<p>Μέχρι σήμερα οι μεταμοσχεύσεις καρδιάς γίνονται με ζωντανές καρδιές, που δεν έχουν σταματήσει να χτυπούν, καθώς έχει μεν επέλθει ο εγκεφαλικός θάνατος του δότη, αλλά η καρδιά του συνεχίζει να λειτουργεί.</p>
<p>Σύμφωνα με ρεπορτάζ του BBC, η μεταμόσχευση έγινε από ομάδα γιατρών του νοσοκομείου Άγιος Βικέντιος του Σίδνεϊ, με επικεφαλής τον καθηγητή Πίτερ ΜακΝτόναλντ. Η πρώτη ασθενής που έλαβε τη «νεκρή» καρδιά, η οποία είχε προηγουμένως αναζωογονηθεί, ήταν η 57χρονη Μισέλ Γκριμπίλας. Όπως έγινε γνωστό, η μεταμόσχευση καρδιάς έγινε προ διμήνου, και στο μεταξύ μεσολάβησαν άλλες δύο παρόμοιες επιτυχείς μεταμοσχεύσεις.</p>
<p>Μέχρι τώρα οι γιατροί αφαιρούν την καρδιά του εγκεφαλικά νεκρού, η οποία συνεχίζει να χτυπά, τη βάζουν σε πάγο για περίπου τέσσερις ώρες και μετά την μεταμοσχεύουν.</p>
<p>Η νέα τεχνική επιτρέπει την αναζωογόνηση της νεκρής καρδιάς σε ένα ειδικό μηχάνημα. Η καρδιά διατηρείται ζεστή, οι χτύποι της αποκαθίστανται και ένα υγρό βοηθά να περιοριστούν οι βλάβες στον καρδιακό μυ.</p>
<p>Το συγκεκριμένο μηχάνημα εκτιμάται, ότι μπορεί να σώσει 30% περισσότερες ζωές, επιτρέποντας να αυξηθεί ο αριθμός των διαθέσιμων οργάνων για μεταμοσχεύσεις καρδιάς. </p>



Πηγή : eReportaz