Στις 2,3 και 4 Οκτωβρίου, γιατροί του Ελληνικού Ιδρύματος Καρδιολογίας και της Α’ Καρδιολογικής Κλινικής της Ιατρικής Σχολής του Πανεπιστημίου Αθηνών, θα κάνουν δωρεάν check-up στους πολίτες στο Μετρό του Συντάγματος για τυχόν καρδιακά προβλήματα, στο πλαίσιο του προγράμματος «Εκτίμηση Καρδιαγγειακού Κινδύνου».

Αναλυτικότερα, στις παραπάνω ημερομηνίες, στην αίθουσα του Μετρό στο Σύνταγμα, από τις 9:30 έως τις 17:00, οι γιατροί θα ενημερώνουν τους πολίτες, θα ελέγχουν την αρτηριακή τους πίεση, την ολική χοληστερόλη, τον καρδιακό ρυθμό και θα προσδιορίζεται ο καρδιαγγειακός κίνδυνος, βάσει ειδικού ηλεκτρονικού προγράμματος της Ευρωπαϊκής Καρδιολογικής Εταιρίας. Οι παραπάνω εξετάσεις θα παρέχονται δωρεάν, χωρίς καμία επιβάρυνση για τους εξεταζόμενους.

Σημειώνεται πως αυτή είναι η ένατη χρονιά ζωής για το πρόγραμμα «Εκτίμηση Καρδιαγγειακού Κινδύνου», του οποίου στόχος είναι η πρόληψη αλλά και η ενημέρωση και ευαισθητοποίηση των πολιτών.  
