Στο τέλος του μήνα παραδίδονται οι δύο πλήρως ανακαινισμένοι όροφοι στο νοσοκομείο Παίδων «Η Αγία Σοφία» και το Περιφερειακό Γενικό Νοσοκομείο Παίδων «Παναγιώτη & Αγλαΐα Κυριακού», ενώ σε εξέλιξη βρίσκονται οι δραστικές παρεμβάσεις που πραγματοποιούνται με την συνδρομή του ΟΠΑΠ.

Οι εργασίες που πραγματοποιούνται στα δύο μεγαλύτερα δημόσια Παιδιατρικά Νοσοκομεία της χώρας αφορούν:

- στην ανακαίνιση των κτιριακών εγκαταστάσεων για την αποκατάσταση των οικοδομικών φθορών στους εσωτερικούς χώρους και των 2 ορόφων των Νοσοκομείων.

- στην ειδική εσωτερική διακόσμηση ώστε να δημιουργηθεί ένα κατάλληλο περιβάλλον για τα παιδιά που θα λειτουργήσει θεραπευτικά και θα είναι σε απόλυτη συμφωνία με τις σύγχρονες ιατρικές αντιλήψεις.

- στην επισκευή και αντικατάσταση του εξοπλισμού των θαλάμων νοσηλείας, αντικατάσταση ραφιών και στρωμάτων στα κρεβάτια των κλινών των ασθενών, ανανέωση του εξοπλισμού των γραφείων των ιατρών, νοσηλευτών και στους χώρους ανάπαυσης ξεκούρασης του προσωπικού.

Το μεγάλο έργο βρίσκεται σε πλήρη εξέλιξη. Στόχος του ΟΠΑΠ με την ολοκλήρωσή των έργων στα δύο δημόσια εξειδικευμένα Νοσοκομεία, που εξυπηρετούν τις ανάγκες παιδιών από όλη την Ελλάδα, είναι να συνδράμει τα νοσοκομεία να προσφέρουν υπηρεσίες υγείας σε συνθήκες κορυφαίου επιπέδου.

Πιο συγκεκριμένα στοχεύει στην λειτουργική και τεχνική αναβάθμιση των Νοσηλευτικών Τμημάτων και των Εξωτερικών Ιατρείων που έχουν ανάγκη και παράλληλα να επιτύχει τη βελτίωση του θεραπευτικού περιβάλλοντος του άρρωστου παιδιού, μέσω της κατάλληλης διακόσμησης και της ανάπλασης των χώρων νοσηλείας, παραμονής ή εξέτασης των μικρών ασθενών, ώστε να δημιουργεί ένα ευχάριστο περιβάλλον. 
