Στην ετήσια συνάντηση Επιχειρηματικής Αριστείας «Salus Index 2015» στον τομέα Υγεία – Φάρμακο – Ομορφιά, που πραγματοποιήθηκε την Τετάρτη 25 Νοεμβρίου, η ELPEN βραβεύθηκε από τον Οργανισμό Active Business Publishing, για τη συνεχή συμβολή της στην Έρευνα &amp; Ανάπτυξη και την ενίσχυση του Ανθρώπινου Δυναμικού της. Χάρη στη δυναμική πορεία της ELPEN, εντός και εκτός Ελλάδας, και τον εξωστρεφή προσανατολισμό της, η εταιρεία κατάφερε κατά το 2014 – 2015, να αυξήσει τις θέσεις εργασίας, μετρώντας σήμερα 870 στελέχη στον Όμιλο ELPEN, με τα 656 απ’ αυτά να εργάζονται στην ELPEN.

Η ELPEN, η πρωτοπόρος ελληνική φαρμακευτική βιομηχανία, αποτελεί σήμερα μια εκ των πιο δυναμικών ελληνικών εταιρειών που στηρίζουν την εθνική οικονομία και το φαρμακευτικό επιχειρείν. Επενδύοντας το 6% του τζίρου της σε ερευνητικά προγράμματα, ανοίγει τον δρόμο για καινοτόμα φάρμακα υψηλής ποιότητας και θεραπευτικής αξίας, ενώ παράλληλα ενισχύει την εξαγωγική της δραστηριότητα με τη λειτουργία δύο θυγατρικών εταιρειών, στη Γερμανία και τη Σουηδία και τη διάθεση 30 σκευασμάτων υψηλής θεραπευτικής αξίας σε 27 ευρωπαϊκές χώρες και 60 παγκοσμίως.

Το βραβείο παρέλαβε ο κ. Κωνσταντίνος Ιωαννίδης, Διευθυντής Ανθρωπίνου Δυναμικού και Εταιρικής Επικοινωνίας της ELPEN, ο οποίος εστίασε στην υψίστη αξία που αποτελεί για μια μεγάλη ελληνική εταιρεία να αφήνει εμφαντικά το ίχνος της στην κοινωνία, το οποίο να είναι αξιοπρεπές, πειστικό, ελπιδοφόρο και επιστημονικό αλλά συγχρόνως και ανθρώπινο. Ο κ. Ιωαννίδης πρόσθεσε ότι, «Η συμβολή της ELPEN στην Έρευνα &amp; Ανάπτυξη με την παραγωγή επώνυμων, αξιόπιστων, καινοτόμων και ποιοτικών ελληνικών φαρμάκων είναι αναντίρρητη. Εξίσου όμως σημαντική είναι η διατήρηση του αριθμού του Ανθρώπινου Δυναμικού της και πολύ περισσότερο η αύξησή του καθώς από την αρχή της χρονιάς, μόνο στα τμήματα Έρευνας &amp; Ανάπτυξης και στο Πειραματικό &amp; Ερευνητικό Κέντρο, έχουν γίνει 33 προσλήψεις».

Η εκδήλωση πραγματοποιήθηκε υπό την αιγίδα των ΣΦΕΕ, ΠΕΦ, ΕfEX, ΣΕΙΒ, και παρευρέθηκαν εκπρόσωποι των φορέων του κλάδου της υγείας, αλλά και του πολιτικού και επιχειρηματικού κόσμου.