<p>Τους 5.420 έφτασαν οι νεκροί της επιδημίας του Έμπολα, σε σύνολο 15.145 κρουσμάτων σε οχτώ χώρες, σύμφωνα με τα στοιχεία που ανακοίνωσε σήμερα ο Παγκόσμιος Οργανισμός Υγείας, επισημαίνοντας παράλληλα, ότι η εξάπλωση του θανατηφόρου ιού συνεχίζεται με ταχείς ρυθμούς και σε πολλές περιοχές στη Σιέρα Λεόνε.</p>
<p>Τα νέα γνωστά κρούσματα έφτασαν τα 732 μέσα σε λιγότερο από μία εβδομάδα, ενώ μόνο στη Σιέρα Λεόνε, πρώην αποικία της Βρετανίας, επιβεβαιώθηκαν 533 νέα κρούσματα, σύμφωνα με τον Οργανισμό, ιδίως «στο δυτικό και το βόρειο» τμήμα της χώρας.</p>
<p>Ανάμεσα στα νέα κρούσματα συγκαταλέγεται και ο Κουβανός ιατρός που προσβλήθηκε από τον ιό στη Σιέρα Λεόνε και θα μεταφερθεί αεροπορικώς στη Γενεύη για νοσηλεία μέσα στις επόμενες 48 ώρες, όπως ανακοίνωσαν οι Ελβετικές αρχές. Ο ιατρός, ο Φέλιξ Μπαές, είναι ο πρώτος Κουβανός που γίνεται γνωστό ότι μολύνεται από τον Έμπολα.</p>
<p>Σημειώνεται ότι ο Μπαές είναι ένας από τους 165 Κουβανούς ιατρούς και νοσηλευτές που στάλθηκαν στη Σιέρα Λεόνε για να φροντίσουν ασθενείς του ιού Έμπολα, και περιλαμβάνονται στην ομάδα των συνολικά 265 γιατρών και νοσηλευτών από την Κούβα που βρίσκονται στη Δυτική Αφρική.</p>



Πηγή : eReportaz