Ο Πανελλήνιος Ιατρικός Σύλλογος (Π.Ι.Σ.) και το Διεθνές Ιπποκράτειο Ίδρυμα Κω (ΔΙΙΚΩ) συνδιοργανώνουν σε συνεργασία με τον Ιατρικό Σύλλογο Κω (ΙΣΚΩ), την Τελετή Απαγγελίας του Όρκου του Ιπποκράτη στο Ασκληπιείο της Κω, το Σάββατο 26 Σεπτεμβρίου, ώρα 6 μ.μ.
Στην εκδήλωση, θα ορκιστούν, παρουσία των Πρόεδρων των επτά Πανεπιστημιακών Ιατρικών Σχολών της χώρας, οι πρωτεύσαντες αριστούχοι ιατροί, που αποφοίτησαν το Ακαδημαϊκό έτος 2014 - 2015.
Το πρωί της 26ης Σεπτεμβρίου, στις εγκαταστάσεις του ΔΙΙΚΩ, θα διεξαχθεί για πρώτη φορά η Συνδιάσκεψη των Πρόεδρων των Ιατρικών Συλλόγων της χώρας, με εισηγήσεις από τον Πρόεδρο του Π.Ι.Σ κ. Μ. Βλασταράκο και μέλη του Διοικητικού Συμβουλίου του Π.Ι.Σ., με θέμα «Πρωτοβάθμιες Υπηρεσίες Υγείας». Θα ακολουθήσουν τοποθετήσεις των Συνέδρων -Προέδρων των Ιατρικών Συλλόγων.
Επιθυμία του Πανελληνίου Ιατρικού Συλλόγου είναι η Συνδιάσκεψη να πραγματοποιείται ετησίως, ενώ κάθε δύο χρόνια να λαμβάνει Πανευρωπαϊκό χαρακτήρα, με τη συμμετοχή των Εθνικών Εκπροσώπων των Εθνικών Ιατρικών Συλλόγων των Χωρών - Μελών της Ευρωπαϊκής Ένωσης, μέσα από το Πρωτόκολλο Συνεργασίας μεταξύ Π.Ι.Σ. και ΔΙΙΚΩ.
Ο Πρόεδρος του Πανελληνίου Ιατρικού Συλλόγου κ. Μιχαήλ Βλασταράκος θα χαιρετίσει την Τελετή Απαγγελίας του Όρκου του Ιπποκράτη στο Ασκληπιείο της Κω, τονίζοντας την μεγάλη σημασία της εκδήλωσης βράβευσης της αριστείας, προσφορά στην Ιστορία, τις Αξίες και τον Πολιτισμό.
Εκ μέρους του ΔΙΙΚΩ, ο Πρόεδρος Καθηγητής κ. Στ. Γερουλάνος θα αναφερθεί στην Ιστορία του "Ιπποκρατείου Ιδρύματος" και στην προσφορά του στην Ιατρική, ενώ ο Αν. Πρόεδρος, τέως Βουλευτής - Υπουργός κ. Αρ. Παυλίδης, θα μιλήσει για τις "Προοπτικές ανάπτυξης των Διεθνών δραστηριοτήτων του ΔΙΙΚΩ".
Χαιρετισμό θα απευθύνουν επίσης, ο αρχαιότερος των Προέδρων των Ιατρικών Συλλόγων, Πρόεδρος της Ιατρικής Σχολής Πάτρας κ. Παναγιώτης Γκούμας και η Πρόεδρος του Ιατρικού Συλλόγου Κω, κ. Μαρία Φρατζάκη.
Η Τελετή πραγματοποιείται στο πλαίσιο της επετείου των 36 ετών αποπεράτωσης του κτιρίου του Ιπποκρατείου Μελάθρου, έδρα του ΔΙΙΚΩ που εγκαινιάστηκε στις 20 Σεπτεμβρίου 1979, από τον τότε Πρόεδρο της Ελληνικής Δημοκρατίας κ. Κωνσταντίνο Τσάτσο.