Στον προσφυγικό καταυλισμό της Ειδομένης βρέθηκε εκ νέου ο πρόεδρος του ΚΕΕΛΠΝΟ Καθηγητής Χειρουργικής κ. Αθανάσιος Γιαννόπουλος, πραγματοποιώντας την τρίτη αυτοψία μέσα σε λίγες ημέρες, για την ολοκληρωμένη διαχείριση της υγειονομικής επιχείρησης που συντελείται στην περιοχή.

Ο κ. Γιαννόπουλος συνοδευόταν από τους Καθηγητές Λοιμωξιολογίας κ.κ. Σωτήριο Τσιόδρα και Γεώργιο Σαρόγλου. 

Στον προσφυγικό καταυλισμό, στον οποίο βρίσκονται κινητές μονάδες του ΚΕΕΛΠΝΟ με ιατρονοσηλευτικό προσωπικό, πραγματοποιήθηκε επιλεκτικός στοχευμένος εμβολιασμός σε άτομα του οικογενειακού περιβάλλοντος της 9χρονης προσφυγοπούλας, που παρουσίασε ηπατίτιδα πριν από λίγες ημέρες.

Ο κ. Γιαννόπουλος μιλώντας σε δημοσιογράφους διαβεβαίωσε για μια ακόμη φορά ότι δεν υφίσταται θέμα υγειονομικής βόμβας, και ότι η ένταση των επιχειρήσεων έχει σκοπό τη διατήρησης της ασφάλειας.

Σημειώνεται ότι, ο κ. Γιαννόπουλος, με την ευκαιρία της επισκέψεώς του στην περιοχή, θα ενημερώσει και την Ένωση Αστυνομικών Υπαλλήλων του Ν. Κιλκίς - η οποία του απηύθυνε πρόσκληση -, για την κατάσταση που επικρατεί και την υγειονομική ασφάλεια του πληθυσμού.
