Εκατόν πενήντα αθλητές υψηλού επιπέδου, μεταξύ των οποίων ποδοσφαιριστές της Premier League, έλαβαν απαγορευμένα προϊόντα που βελτιώνουν τις επιδόσεις και τα οποία τους συνταγογράφησε ένας Βρετανός γιατρός, αναφέρεται σε σημερινό δημοσίευμα της εφημερίδας Sunday Times.

Η βρετανική αρχή κατά του ντόπινγκ (UKAD) ανακοίνωσε ότι «ανησυχεί βαθιά και έχει σοκαριστεί» από το δημοσίευμα της εφημερίδας. Ο Βρετανός υπουργός Αθλητισμού Τζον Ουίτινγκντέιλ εξέδωσε ανακοίνωση στην οποία εκφράζει κι αυτός «μεγάλη ανησυχία» για τις κατηγορίες αυτές και ζητεί να αρχίσει αμέσως ανεξάρτητη έρευνα.

Η κυριακάτικη βρετανική εφημερίδα, η οποία είχε αποκαλύψει πολλές υποθέσεις ντόπινγκ στον αθλητισμό την περασμένη χρονιά, υποστηρίζει πως εδώ και δύο χρόνια υπάρχουν υποψίες για τον Μαρκ Μπόναρ, γιατρό ηλικίας 38 ετών και εγκατεστημένο στο Λονδίνο.

Ο Μπόναρ, ο οποίος μαγνητοσκοπείται εν αγνοία του, υποστηρίζει στους δημοσιογράφους της Sunday Times πως είχε ένα δίκτυο «μυστικών πελατών», το οποίο δημιουργήθηκε από στόμα σε στόμα, και πως μεταξύ των πελατών αυτών περιλαμβάνονταν παίκτες της Άρσεναλ, της Τσέλσι και της Λέστερ Σίτι. Ο γιατρός αυτός, ειδικός σε θεραπείες κατά της γήρανσης, διαβεβαιώνει επίσης ότι δούλεψε με Βρετανούς ποδηλάτες που είχαν συμμετάσχει στον Γύρο της Γαλλίας, με παίκτες του τένις, καθώς και με έναν Βρετανό πυγμάχο, έναν Άγγλο παίκτη του κρίκετ και πρωταθλητές πολεμικών τεχνών.

«Δεν κάνω διαφήμιση … Δεν θέλω, ξέρετε, να ασχοληθούν μ” αυτό τα μέσα ενημέρωσης και να πέσουν πάνω μου», λέει.

«Στη διάρκεια των έξι περασμένων ετών, χορήγησε σε περισσότερους από 150 Βρετανούς και ξένους αθλητές απαγορευμένες ουσίες όπως η EPO, στεροειδή και αυξητική ορμόνη και η βελτίωση των αθλητικών επιδόσεων ήταν θεαματική», γράφουν οι Sunday Times.

&nbsp;