<p>Μείωση της συμμετοχής των ασφαλισμένων στα φάρμακα, με βάση εισοδηματικά κριτήρια, και ριζικές αλλαγές από τον Ιούνιο στο σύστημα των ραντεβού, διαμήνυσε ο υπουργός Υγείας, Παναγιώτης Κουρουμπλής μιλώντας στο MEGA την Κυριακή.</p>
<p>Όπως είπε χαρακτηριστικά ο υπουργός, η μείωση της συμμετοχής των ασφαλισμένων στα φάρμακα θα προωθηθεί μέσα στο επόμενο δίμηνο-τρίμηνο και ξεκαθάρισε ότι αυτή θα ορίζεται από την οικονομική δυνατότητα των ασφαλισμένων. Παράλληλα, τόνισε ότι θα δοθεί προτεραιότητα στις ευπαθείς ομάδες.</p>
<p>«Δεν είναι δυνατόν εγώ να πληρώνω την ίδια συμμετοχή με έναν άνεργο. Υπάρχουν περιπτώσεις που η συμμετοχή μπορεί να φτάνει και στο 80%» είπε χαρακτηριστικά.</p>
<p>Την ίδια στιγμή, κατηγόρησε την προηγούμενη κυβέρνηση ότι έχει αυξήσει υπερβολικά το βάρος των ασφαλισμένων.</p>
<p>«Πριν από πέντε χρόνια η συμμετοχή ήταν στο 12% και πλέον έχει φτάσει στο 34% κατά μέσο όρο. Ο κόσμος πλήρωσε 300 εκατομμύρια. Δεν θα μπορούσαν να πληρώσουν το ποσό αυτό οι βιομηχανίες μέσω clawback; (μηχανισμός αυτόματων επιστροφών). Το φορτώσανε όμως στον κόσμο», είπε χαρακτηριστικά αφήνοντας αιχμές κατά της προηγούμενης ηγεσίας.</p>
<p>Για το σύστημα των ραντεβού δήλωσε ότι από τον Ιούνιο το σύστημα των ραντεβού, θα γίνεται μέσω ίντερνετ και ο πολίτης θα απαλλαγεί από τα κόστη που υφίσταται και πρόσθεσε ότι ολοκληρώνεται ο φάκελος ασθενούς, λέγοντας χαρακτηριστικά ότι η νέα κυβέρνηση προσπαθεί να νοικοκυρέψει τις στρεβλώσεις.</p>
<p>«Προτιμάμε να πάμε σπίτια μας παρά να είμαστε υποτακτικοί» ανέφερε χαρακτηριστικά ο υπουργός Υγείας. «Όλη η Ευρώπη καταλαβαίνει ότι δεν υπάρχει προοπτική με λιτότητα» πρόσθεσε και προανήγγειλε θετικές εκπλήξεις στις εξαγγελίες του πρωθυπουργού για τα νοσοκομεία την επόμενη εβδομάδα.</p>