Εκτός από το να δίνει υπέροχη γεύση στα φαγητά μας, η λίστα με τις ευεργετικές του ιδιότητες μεγαλώνει κάθε τόσο, με τους επιστήμονες να ανακαλύπτουν άλλο ένα από τα οφέλη του κουρκουμά!

Τώρα, νέα μελέτη καταδεικνύει πως η κουρκουμίνη, βασικό συστατικό της κιτρινόριζας (κουρκουμάς) έχει ισχυρή αντιφλεγμονώδη δράση, ενώ σύμφωνα με δοκιμές που πραγματοποιήθηκαν σε ποντίκια, η κουρκουμίνη μπορεί να προστατεύσει από νευροεκφυλιστικές παθήσεις και να βοηθήσει άτομα που πάσχουν από μετατραυματικό στρες (PTSD) να απαλλαγούν από τις κακές αναμνήσεις του παρελθόντος.

Αναλυτικότερα, Αμερικανοί ερευνητές θέλησαν να εξετάσουν κατά πόσο ο κουρκουμάς μπορεί να βοηθήσει ασθενείς με μετατραυματικό στρες. 
Για τα πειράματά τους χρησιμοποίησαν ομάδες ποντικιών, σε μέρος των οποίων χορήγησαν κουρκουμά, και στη συνέχεια προσπάθησαν να τους προκαλέσουν αισθήματα έντονου φόβου, βάσει μιας καλά σχεδιασμένης διαδικασίας ανάκλησης αναμνήσεων.

Όπως προέκυψε από τη μελέτη των αποτελεσμάτων, το αγαπημένο μπαχαρικό μπορούσε να αποτρέψει την εδραίωση των αναμνήσεων του φόβου και μάλιστα η επίδραση αυτή διήρκησε μεγάλο χρονικό διάστημα. Ο ακριβής μηχανισμός δράσης της κουρκουμίνης στην περίπτωση αυτή δεν έχει περιγραφεί επακριβώς, ωστόσο η αντιφλεγμονώδης δράση της ουσίας παίζει πιθανώς κεντρικό ρόλο.

Το επόμενο βήμα των ερευνητών θα είναι να εξετάσουν κατά πόσο αντίστοιχες επιδράσεις είναι εφικτές και στον άνθρωπο και στη συνέχεια να χρησιμοποιήσουν την κουρκουμίνη ως συστατικό σε φάρμακα.
