<p><strong>Την Παρασκευή απολογείται ο γιατρός για το «φακελάκι″</strong></p>
<p>Προθεσμία για να απολογηθεί αύριο, στη 1 μετά το μεσημέρι, πήρε από τις ανακριτικές Αρχές Θεσσαλονίκης, όπου παραπέμφθηκε να απολογηθεί, ο διευθυντής της παιδοχειρουργικής κλινικής του νοσοκομείου «Γ. Γεννηματάς», που συνελήφθη, κατηγορούμενος ότι ζήτησε «φακελάκι″ -ύψους 1000 ευρώ- από νεαρό, τον οποίο επρόκειτο να χειρουργήσει.</p>
<p>Σε βάρος του ασκήθηκε ποινική δίωξη για δωροληψία, σε βαθμό κακουργήματος και ψευδή βεβαίωση (πλημμέλημα). Η εισαγγελέας Πλημμελειοδικών τον παρέπεμψε στην ανακρίτρια, από την οποία ζήτησε και πήρε προθεσμία για να ετοιμάσει την απολογία του. Μέχρι τότε παραμένει κρατούμενος.</p>
<p>Ο 59χρονος γιατρός συνελήφθη, χθες, ύστερα από επιχείρηση των «αδιάφθορων» της ΕΛ.ΑΣ. Σύμφωνα με τη δικογραφία, αξίωσε από τον νεαρό ασθενή «φακελάκι″ προκειμένου να τον χειρουργήσει.</p>
<p>Ο 20χρονος κατήγγειλε το περιστατικό στην Υποδιεύθυνση Εσωτερικών Υποθέσεων Βορείου Ελλάδας της ΕΛ.ΑΣ. που έστησαν επιχείρηση για την επ” αυτοφώρω σύλληψη του γιατρού.</p>
<p>Πράγματι, προσημειώθηκαν τα χαρτονομίσματα κι όταν παραδόθηκαν στον 59χρονο από τον ίδιο τον ασθενή επενέβησαν οι «αδιάφθοροι″ και τον συνέλαβαν.</p>
<p>Μάλιστα, όπως έγινε γνωστό, ο κατηγορούμενος αλλοίωσε την ηλικία του καταγγέλλοντος ασθενούς, «βαφτίζοντάς» τον ως 14χρονο προκειμένου να μπορέσει να τον χειρουργήσει στην κλινική, στην οποία προΐσταται.</p>