Την έντονη αντίδραση της ομοφυλοφιλικής κοινότητας προκάλεσαν οι δηλώσεις του προέδρου της ΝΔ, Ευάγγελου Μεϊμαράκη, σχετικά με τους γκέι γάμους.

Σε συνέντευξή του σε ενημερωτική ιστοσελίδα, ο κ. Μεϊμαράκης ερωτώμενος αν θα πρέπει να παντρεύονται τα ομόφυλα ζευγάρια, απάντησε: «Κοιτάξτε, εμένα δε με νοιάζει κάτι τέτοιο. Πολλές φορές με προβληματίζει αν προσπαθούν να μας πείσουν ότι αυτό είναι το νορμάλ και το σωστό, και είμαι με μεγάλη επιφύλαξη στην υιοθεσία».

Η Ομοφυλοφιλική Λεσβιακή Κοινότητα Ελλάδας (ΟΛΚΕ) χαρακτηρίζει απαράδεκτες τις δηλώσεις Μεϊμαράκη και τον καλούν να ανακαλέσει.  «Είναι εξοργιστικό εν έτει 2015 αρχηγός κόμματος της μέχρι πρότινος αντιπολίτευσης να δηλώνει δημόσια προβληματισμένος για θέματα, όπως η τεκνοθεσία από ομόφυλα ζευγάρια, για τα οποία η επιστημονική κοινότητα έχει αποφανθεί κι έχει τοποθετηθεί πολλάκις. Μας είναι λυπηρό επίσης να διαπιστώνουμε μέσω τέτοιων δηλώσεων την άγνοια των πολιτικών μας για τις αποφάσεις του Ευρωπαϊκού Δικαστηρίου Δικαιωμάτων του Ανθρώπου για θέματα διάκρισης με βάση των σεξουαλικό προσανατολισμό και την ανάγκη συμμόρφωσης της χώρας μας με αυτές» αναφέρει.

«Υπενθυμίζουμε στον κύριο Μεϊμαράκη πως το κοινό στο οποίο προσπάθησε προεκλογικά να κλείσει το μάτι με τις δηλώσεις του δεν αποτελεί την πλειοψηφία αλλά τη μειοψηφία πλέον, κι αυτό γιατί σε πρόσφατη πανελλαδική έρευνα, το 56% τάσσεται υπέρ του δικαιώματος των ομόφυλων ζευγαριών στον πολιτικό γάμο. Η κοινωνία μας εκδημοκρατίζεται και οι Ελληνίδες και οι Έλληνες πολιτικοί πρώτες και πρώτοι οφείλουν να την ωθούν προς αυτή την κατεύθυνση. Καλούμε λοιπόν τον κύριο Μεϊμαράκη να ανακαλέσει άμεσα και τα υπόλοιπα κόμματα να αντιδράσουν στις ομοφοβικές του δηλώσεις».