&nbsp;

Επιστήμονες στη Βρετανία, μεταξύ των οποίων δύο Έλληνες νέοι ερευνητές, ανακοίνωσαν ότι αναπτύσσουν μια νέα πολύ ελπιδοφόρα φαρμακευτική θεραπεία, η οποία μελλοντικά μπορεί να βοηθήσει τους ανθρώπους με χρόνιους πόνους, όπως της αρθρίτιδας.

Αν και προς το παρόν, η θεραπεία έχει δοκιμασθεί μόνο σε πειραματόζωα, αφήνει πολλές υποσχέσεις για το μέλλον. Είναι αξιοσημείωτο ότι η ανακάλυψη βασίσθηκε στη μελέτη μιας γυναίκας, η οποία, λόγω μιας σπάνιας μετάλλαξης, δεν νιώθει καθόλου πόνο. Σε όλο τον κόσμο έχουν εντοπισθεί ελάχιστοι άνθρωποι που εκ γενετής δεν νιώθουν πόνους και οι οποίοι, εξαιτίας αυτής της ιδιορρυθμίας τους, τραυματίζονται πολύ εύκολα.

Οι ερευνητές, με επικεφαλής τον καθηγητή Τζον Γουντ του University College του Λονδίνου, που έκαναν τη σχετική δημοσίευση στο περιοδικό «Nature Communications», κατάφεραν να εντοπίσουν το βιολογικό «κλειδί», που επιτρέπει στη γυναίκα να μην πονά ποτέ και πιστεύουν ότι μπορούν να το αξιοποιήσουν ευρύτερα σε όλους τους ανθρώπους. Από ελληνικής πλευράς, στην ανακάλυψη συμμετείχαν οι διδακτορικοί ερευνητές Αλέξανδρος Κανελλόπουλος και Γιώργος Μπασκόζος.