Οι υψηλές απαιτήσεις του εργοδότη, το στρες και η εργασιακή ανασφάλεια είναι οι τρεις κυριότερες αιτίες που οι εργαζόμενοι, αν και άρρωστοι, συχνά πάνε στη δουλειά τους, σύμφωνα με μια νέα επιστημονική έρευνα. Οι ερευνητές, με επικεφαλής την δρα Μαριέλα Μιράγκλια του Πανεπιστημίου της Ανατολικής Αγγλίας στο Νόργουιτς, που έκαναν τη σχετική δημοσίευση στο περιοδικό για θέματα επαγγελματικής υγείας «Journal of Occupational Health Psychology», μελέτησαν (μετα-ανάλυση) στοιχεία από 61 έρευνες που έγιναν σε 34 χώρες και αφορούσαν συνολικά σχεδόν 176.000 άτομα.

Ο φόρτος εργασίας, η έλλειψη επαρκούς προσωπικού, οι πιέσεις για υπερωρίες, οι προσωπικές οικονομικές δυσκολίες είναι ανάμεσα στις αιτίες που κάποιος, παρόλο που αρρωσταίνει, δεν απουσιάζει από τη δουλειά του. Ο φόβος για στοχοποίηση ή για διακρίσεις σε βάρος του στη δουλειά επίσης συντελούν στο να μην παίρνει κάποιος άδεια για λόγους υγείας.