Ο Ιατρικός Σύλλογος Αθηνών ζητά από το υπουργείο Υγείας, να διασφαλίσει άμεσα την απρόσκοπτη χρηματοδότηση των Δημόσιων νοσοκομείων τα οποία λειτουργούν οριακά και κινδυνεύουν να καταρρεύσουν.
Οι προϋπολογισμοί των νοσοκομείων υπολείπονται κατά πολύ των πραγματικών τους αναγκών και κάθε περαιτέρω περικοπή απειλεί να τινάξει στον αέρα το σύστημα υγείας .H εξάντληση των αποθεματικών των νοσοκομείων για τις πληρωμές του Μαρτίου δεν επαρκεί για να καλυφθούν οι ανάγκες ενώ δημιουργεί περαιτέρω προβλήματα .
Ήδη τα περισσότερα νοσοκομεία αντιμετωπίζουν αυτό το μήνα πρόβλημα στην εξόφληση των προμηθευτών ενώ οι ελλείψεις στα απαραίτητα υλικά αυξάνονται καθημερινά καθιστώντας αδύνατη την εύρυθμη λειτουργία του νοσοκομείου.
Επιπρόσθετα παραμένουν απλήρωτες οι τακτικές εφημερίες, από το Δεκέμβριο του 2014 , οδηγώντας στην οικονομική εξαθλίωση, το ιατρικό προσωπικό που σηκώνει το βάρος και στηρίζει αυτή την δύσκολη περίοδο το σύστημα.
Ζητούμε από την πολιτική ηγεσία ,να διασφαλίσει άμεσα τα απαραίτητα κονδύλια, για να πληρωθούν οι εφημερίες και να διασφαλιστεί η εύρυθμη λειτουργία των Δημόσιων νοσοκομείων.