Ένας άντρας του οποίου το κρανίο και το δέρμα της κεφαλής είχαν παραμορφωθεί από καρκίνο και τις θεραπείες του έγινε ο πρώτος άνθρωπος με μεταμόσχευση του άνω τμήματος της κεφαλής, σύμφωνα με γιατρούς χθες στο νοσοκομείο MD Anderson Cancer Center, στο Χιούστον του Τέξας.

Ο Τζέϊμς Μπόϊσεν, 55, προγραμματιστής από το Ώστιν του Τέξας, έλαβε τα μοσχεύματα στο κεφάλι συγχρόνως με μοσχεύματα νεφρού και παγκρέατος, σε μια σειρά από επεμβάσεις στις 22 Μαίου που κράτησαν σχεδόν ολόκληρη μέρα, είπε το Κέντρο.

«Είχε μια σειρά από καρκίνους του τριχωτού της κεφαλής και του κρανίου που είχαν αντιμετωπιστεί με διάφορες επεμβάσεις και ακτινοβολίες, αφήνοντάς του μια μεγάλη πληγή η οποία έφτανε μέχρι και τον εγκέφαλο», είπε ο πλαστικός χειρούργος Τζέσι Σίλβερ.

Μια φωτογραφία του που δόθηκε στη δημοσιότητα μετα τις μεταμοσχεύσεις τον δείχνει με ράμματα γύρω από τη κορυφή του κεφαλιού του, περίπου 2.5 εκατοστά πάνω από τ” αυτιά, όπου συνδέθηκαν τα μοσχεύματα του κρανίου και το δέρματος στο κεφάλι του ασθενή.

Ο Μπόϊσεν είχε ήδη πάρει μοσχεύματα νεφρού και παγκρέατος από άλλον δότη στο παρελθόν, αλλά τα όργανα είχαν αρχίσει να μη λειτουργούν. Τα τελευταία μοσχεύματα είναι όλα από τον ίδιο δότη, γιατί οι χειρούργοι πιστεύουν ότι θα ελαττώσει τις πιθανότητες απόρριψης από το σώμα του.

Ο ασθενής έφυγε από το νοσοκομείο χθες, και θα μείνει για μερικές εβδομάδες ακόμα σε ένα μεταβατικό οίκημα για όσους έχουν χειρουργηθεί για μεταμοσχεύσεις. «Είμαι έκπληκτος πόσο καλά νιώθω, και θα είμαι ευγνώμων για πάντα που μου δόθηκε μια νέα ευκαιρία να ξαναμπορέσω να κάνω τα πράγματα που μ” αρέσουν και να είμαι μ” αυτούς που αγαπώ», είπε ο Μπόϊσεν.

Ο συντονισμός των μεταμοσχεύσεων κράτησε περισσότερο από δύο χρόνια, και οι επεμβάσεις συμπεριέλαβαν περισσότερους από 50 ειδικούς, σύμφωνα με το κέντρο.