Παρατείνονται τελικά, με απόφαση του προέδρου του ΚΕΕΛΠΝΟ Αθανάσιου Γιαννόπουλου,  οι συμβάσεις των 170 νοσηλευτών που απασχολούνται σε Μονάδες Εντατικής Θεραπείας και Μονάδες Αυξημένης Φροντίδας. Η λήξη των συμβάσεων στις αρχές Οκτωβρίου είχε δημιουργήσει λειτουργικά προβλήματα σε δεκάδες ειδικές κλίνες των δημοσίων νοσοκομείων.

Με ανακοίνωσή της, η Ένωση Νοσηλευτών Ελλάδος εκφράζει την ικανοποίησή της για την επαναλειτουργία των κλινών των Μονάδων Εντατικής Θεραπείας, πλην όμως απαιτεί την εξεύρεση μιας μόνιμης λύσης με πρόσληψη μονίμων νοσηλευτών.

«Θεωρούμε αυτονόητη τη δρομολόγηση από την πλευρά του Υπουργείου Υγείας, όλων εκείνων των διαδικασιών που θα απομακρύνουν κάθε ενδεχόμενο επανάληψης του παρόντος προβλήματος, ώστε να μην βρεθούμε στη δυσάρεστη θέση να επανέλθουμε σε παρόμοιες χρονοβόρες και ψυχοφθόρες διαδικασίες» καταλήγει η ανακοίνωση της ΕΝΕ.