Στο πλαίσιο της υλοποίησης των στόχων της Ελληνικής Καρδιολογικής Εταιρείας για την εκπαίδευση των Καρδιολόγων και Ιατρών άλλων ειδικοτήτων αλλά και για τη μείωση της θνητότητας από τα καρδιαγγειακά νοσήματα ολοκληρώθηκε το 6ο Περιφερειακό Καρδιολογικό Συνέδριο στην Καστοριά, στο διάστημα 13-15 Νοεμβρίου, υπό την αιγίδα του Δήμου Καστοριάς και τη συνεργασία της Περιφερειακής Ενότητας Καστοριάς και του Ιατρικού Συλλόγου.
Στο επιστημονικό πρόγραμμα του συνεδρίου και στα συνολικά πέντε στρογγυλά τραπέζια αναπτύχτηκαν από τους ομιλητές θέματα σχετικά με την Καρδιακή Ανεπάρκεια, την Κολπική Μαρμαρυγή, τις Συγγενείς Καρδιοπάθειες, ενώ υπήρξαν δύο στρογγυλά τραπέζια με Παρουσίαση Περιστατικών, από τις καρδιολογικές κλινικές των νοσοκομείων Καστοριάς, Φλώρινας, Γρεβενών, Ιωαννίνων Σερρών, Βέροιας, Έδεσσας, Γιαννιτσών και Καρπενησίου, που συντέλεσαν στην ενημέρωση των ιατρών της Καστοριάς και της ευρύτερης περιοχής της Δυτικής Μακεδονίας.
Τέλος στις κατάμεστες από πολίτες αίθουσες του Δημοτικού Συμβουλίου Καστοριάς και της πρώην Νομαρχίας Καστοριάς οι πολίτες είχαν τη δυνατότητα να παρακολουθήσουν ενημερωτικές ομιλίες σχετικές με τους Παράγοντες Κινδύνου Καρδιοαγγειακών Νόσων (Κάπνισμα, Λιπίδια, Υπέρταση, Διαβήτης, Μεταβολικό Σύνδρομο και διάλεξη από τον Πρόεδρο της ΕΚΕ κ. Φούσα με τίτλο "Πώς θα αποφύγουμε το Έμφραγμα του Μυοκαρδίου") όσο και το Σεμινάριο Καρδιοαναπνευστικής Αναζωογόνησης για πολίτες, μέλη του Αστυνομικού και Πυροσβεστικού Σώματος κ.ά.