Η αφαίρεση ενός τατουάζ στο μέλλον θα είναι εύκολη υπόθεση, αφού δε θα περιλαμβάνει την εφαρμογή λέιζερ, αλλά μια ειδική κρέμα. 

Αναλυτικότερα, ο 27χρονος Alec Falkenham, διδακτορικός φοιτητής στο Τμήμα Παθολογίας του Πανεπιστημίου Νταλχάουζι στο Χάλιφαξ του Καναδά, επινόησε έναν εναλλακτικό και λιγότερο επεμβατικό τρόπο για να αφαιρούνται τα τατουάζ.

Όπως εξηγεί ο νεαρός ερευνητής, η πρωτοποριακή κρέμα θα κάνει το τατουάζ να ξεθωριάζει σταδιακά, χωρίς να παρατηρούνται δυσάρεστες επιπλοκές, όπως σημάδια ή ερεθισμοί. 

Όταν κάνουμε τατουάζ, εγχέεται μελάνι στο δέρμα με τη βοήθεια της ειδικής βελόνας. Το μελάνι πυροδοτεί την αντίδραση του ανοσοποιητικού συστήματος και κύτταρα που ονομάζονται μακροφάγα σπεύδουν στο σημείο για να απορροφήσουν το μελάνι. Τα μακροφάγα καταφέρνουν να απομακρύνουν μέρος από την ποσότητα μελανιού και να το κατευθύνουν προς τα λεμφογάγγλια. Όπως αναφέρει το σχετικό δημοσίευμα του καναδικού CBC News, ορισμένα από τα μακροφάγα που έχουν απορροφήσει το μελάνι δεν καταφέρνουν να... ξεφύγουν κι έτσι ενσωματώνονται στο δέρμα. Αυτός είναι και ο λόγος που το τατουάζ είναι ορατό στην επιδερμίδα μας.

Η πρωτοποριακή κρέμα θα στοχεύει σε αυτά τα κύτταρα: νέα μακροφάγα θα κατατρώνε τα γεμάτα μελάνι κύτταρα και στη συνέχεια θα κατευθύνονται προς τα λεμφογάγγλια, παίρνοντας μαζί τους όλο το μελάνι, και με αυτόν τον τρόπο, το τατουάζ σταδιακά θα ξεθωριάζει.

Μέχρι στιγμής δεν έχει γίνει γνωστό το πότε θα φτάσει στα χέρια των καταναλωτών η «θαυματουργή» κρέμα, η οποία βρίσκεται στο στάδιο των δοκιμών. 
