Το ΕΚ, με ψήφισμά του την Τετάρτη, ζήτησε από την ΕΕ να λάβει αποτελεσματικά μέτρα για την πρόληψη της εξάπλωσης του βακτηρίου Xylella fastidiosa, το οποίο έχει πλήξει μεγάλες εκτάσεις ελαιόδεντρων στην Ιταλία. Χαιρέτισε την επιβολή περιορισμών στις εισαγωγές από πληγείσες περιοχές σε τρίτες χώρες ενώ απηύθυνε έκκληση για την αποζημίωση των παραγωγών που έχουν πληγεί και την αύξηση της χρηματοδότησης της έρευνας για την καταπολέμηση των επιβλαβών βακτηρίων.

Οι ευρωβουλευτές επικροτούν την απόφαση που έλαβε η Επιτροπή τον Απρίλιο για τη διακοπή των εισαγωγών μολυσμένων καφεόδεντρων από την Κόστα Ρίκα και την Ονδούρα, αλλά την κατηγορούν γιατί "πολύ συχνά δεν αντιδρά αρκετά γρήγορα ώστε να προλάβει την είσοδο στην ΕΕ φυτικών ασθενειών από τρίτες χώρες".

Το ΕΚ ζητάει να επανεξεταστεί η εφαρμογή του επίσημου συστήματος φυτοϋγειονομικού ελέγχου στην ΕΕ, προκειμένου να προστατευθεί και να διαφυλαχθεί το ευρωπαϊκό έδαφος και ζητεί την εφαρμογή σκληρότερων μέτρων στις εισαγωγές, εφόσον κάτι τέτοιο κριθεί αναγκαίο.

Οι ευρωβουλευτές ζητούν να διατεθούν περισσότερα μέσα για να διασφαλιστεί ο εντοπισμός επιβλαβών οργανισμών στα σημεία εισόδου της ΕΕ και παροτρύνουν τα κράτη μέλη να αυξήσουν τις τακτικές επιθεωρήσεις με στόχο την πρόληψη της εξάπλωσης της Xylella fastidiosa εκτός των οριοθετημένων περιοχών.

Το βακτήριο Xylella fastidiosa συνιστά εξαιρετικά επικίνδυνη και άμεση απειλή για την παραγωγή ορισμένων καλλιεργειών στη νότια Ευρώπη, στις οποίες περιλαμβάνονται τα ελαιόδεντρα, οι αμυγδαλιές και οι ροδακινιές, καθώς και τα καλλωπιστικά φυτά. Το ψήφισμα υποστηρίζει την διεξαγωγή ενημερωτικών εκστρατειών σε δυνητικά μολυσμένες περιοχές της ΕΕ προκειμένου να ευαισθητοποιηθούν όσοι ασχολούνται όχι μόνο με τον γεωργικό τομέα, αλλά και με τον τομέα των οπωροκηπευτικών, συμπεριλαμβανομένων των εμπόρων λιανικής πώλησης καλλωπιστικών φυτών, των επαγγελματιών κηπουρών και των πελατών τους.

<strong>Αποζημίωση των παραγωγών και επενδύσεις στην έρευνα</strong>

Το Κοινοβούλιο καλεί την Επιτροπή και τα κράτη μέλη να αποζημιώσουν τους παραγωγούς για τα μέτρα εκρίζωσης και για την εισοδηματική απώλεια – η οποία συνεπάγεται απώλειες όχι μόνο σε επίπεδο αγροτικής παραγωγής, αλλά και πολιτιστικής κληρονομιάς, ιστορίας και δραστηριοτήτων συναφών με τον τουρισμό. Τους ζητεί ακόμη να χρησιμοποιήσουν όλα τα υπάρχοντα κονδύλια και μέσα για να συνδράμουν στην οικονομική ανάκαμψη των περιοχών που έχουν πληγεί και να εντοπίσουν κίνητρα που θα ωθήσουν τους παραγωγούς να εφαρμόσουν μέτρα πρόληψης.

Σε ό,τι αφορά την έρευνα, οι ευρωβουλευτές υποστηρίζουν την άμεση εντατικοποίηση των προσπαθειών, μεταξύ άλλων με την αυξημένη διεθνή δικτύωση και με τη διάθεση κονδυλίων σε ερευνητικά ιδρύματα, προκειμένου να βελτιωθούν οι επιστημονικές γνώσεις για το βακτήριο Xylella fastidiosa και να εντοπισθεί με βεβαιότητα η σχέση που συνδέει το παθογόνο, τα συμπτώματα και την εκδήλωση της νόσου.

<strong>Το μη νομοθετικό ψήφισμα υιοθετήθηκε με 507 ψήφους υπέρ, 115 κατά και 37 αποχές.</strong>

Το βακτήριο Xylella fastidiosa συνιστά εξαιρετικά επικίνδυνη και άμεση απειλή για την παραγωγή ορισμένων καλλιεργειών στη νότια Ευρώπη. Προς το παρόν δεν υφίσταται καμία θεραπεία για τα νοσούντα φυτά στους χώρους παραγωγής και τα προσβεβλημένα φυτά τείνουν να παραμένουν μολυσμένα σε όλη τη διάρκεια της ζωής τους ή ξηραίνονται σε μικρό χρονικό διάστημα.

&nbsp;