Αν και το σκόρδο, λόγω της έντονης μυρωδιάς και γεύσης του, θεωρείται μάλλον… «αντιερωτικό», ωστόσο επιστήμονες από το Πανεπιστήμιο του Στέρλινγκ στη Σκωτία και το Πανεπιστήμιο του Καρόλου στην Πράγα, ανακάλυψαν έναν λόγο που θα κάνει τους άντρες να το προτιμούν από εδώ και πέρα. 

Συγκεκριμένα, όπως προέκυψε από τη σχετική έρευνα, η μυρωδιά του σκόρδου στους άντρες δρα ως ισχυρό αφροδισιακό για τις γυναίκες.

«Η κατανάλωση σκόρδου μπορεί να έχει θετική επίδραση στο πόσο θετική θεωρείται η μυρωδιά του σώματος, ίσως χάρη στο σημαντικό ρόλο που παίζει στην υγεία», δήλωσαν οι επιστήμονες που συμμετείχαν στη μελέτη.

Σύμφωνα με τους ειδικούς, η λύση σε αυτό το μυστήριο, μπορεί να κρύβεται στην εξέλιξη. Πιθανολογείται πως εξελικτικά οι γυναίκες έλκονται από τη μυρωδιά του σκόρδου στον αντρικό ιδρώτα επειδή αυτή υποδεικνύει πως ο άντρας είναι υγιής, άρα και κατάλληλος σύντροφος για αναπαραγωγή. 

Τα θετικά νέα είναι πως τα χάπια σκόρδου είχαν την ίδια επίδραση με τις σκελίδες του σκόρδου, και πιθανώς αποτελούν μια πιο… ρεαλιστική επιλογή πριν το ραντεβού.
