<h3><strong>Χρόνια πολλά στον Αλέξη Τσίπρα, με αφορμή την ημέρα που το ψέμα έχει την τιμητική του, ευχήθηκαν οι εργαζόμενοι στα δημόσια νοσοκομεία, οι οποίοι το πρωί προχώρησαν σε κατάληψη του υπουργείου Υγείας, στην οδό Αριστοτέλους.</strong></h3>
Μάλιστα, έκοψαν συμβολικά και τούρτα, τραγουδώντας στον Πρωθυπουργό «να ζήσεις Αλέξη και χρόνια πολλά, μας γέμισες ψέματα όλη τη χρονιά, άντε γεια».

Τα μέλη της ΠΟΕΔΗΝ απέκλεισαν την είσοδο του υπουργείου, διαμαρτυρόμενοι για την μη υλοποίηση της εξαγγελίας του Πρωθυπουργού πριν από ένα χρόνο, για την πρόσληψη 4.500 γιατρών και νοσηλευτών εντός του 2015.

Όπως ανέφερε χαρακτηριστικά ο πρόεδρος της ΠΟΕΔΗΝ Μιχάλης Γιαννάκος, τα μέλη της ομοσπονδίας αλυσοδέθηκαν μπροστά από το υπουργείο Υγείας,  προκειμένου να τονίσουν με αυτή την συμβολική τους κίνηση ότι είναι δέσμιοι των ελλείψεων σε προσωπικό και της ελλιπούς χρηματοδότησης.

Η ΠΟΕΔΗΝ  ζητά την απόσυρση του νομοσχεδίου για την Κοινωνική Ασφάλιση, τη χρηματοδότηση και στελέχωση με προσωπικό των δημόσιων νοσοκομείων και την ένταξη των εργαζομένων στα νοσηλευτικά ιδρύματα στα βαρέα και ανθυγιεινά.