Στη <strong>σύσταση Ομάδας Εργασίας</strong> με στόχο την <strong>έκδοση σχετικής νομοθετικής ρύθμισης</strong> αναφορικά με τη <strong>λειτουργία των φαρμακείων</strong> της χώρας, προχώρησε η πολιτική ηγεσία του Υπουργείου Υγείας , μετά από συνεννόηση με όλους τους εμπλεκόμενους φορείς.

<strong>Έργο της Ομάδας Εργασίας</strong> είναι να μελετήσει το υφιστάμενο νομοθετικό πλαίσιο, να εντοπίσει ενδεχόμενα νομοθετικά προβλήματα και πρακτικές δυσλειτουργίες και τέλος να διατυπώσει τεκμηριωμένη πρόταση αναφορικά με την έκδοση νομοθετικής ρύθμισης με την οποία θα επιλύονται ζητήματα λειτουργίας των φαρμακείων της χώρας, τα οποία έχουν ανακύψει από την ψήφιση του Νόμου 4336 καθώς και άλλων προγενέστερων νόμων.

Την Ομάδα Εργασίας συγκροτούν ειδικοί επιστημονικοί συνεργάτες του Υπουργού Υγείας καθώς και εκπρόσωποι των εμπλεκόμενων φορέων οι οποίοι ορίστηκαν από τους ίδιους τους φορείς (Εθνικός Οργανισμός Φαρμάκων, Ινστιτούτο Φαρμακευτικής Έρευνας και Τεχνολογίας, Πανελλήνιος Φαρμακευτικός Σύλλογος, Φαρμακευτικός Σύλλογος Αττικής και Ομοσπονδία Συνεταιρισμών Φαρμακοποιών Ελλάδος).