Από τις βεβαιώσεις ποσού αυτόματης επιστροφής (clawback) και ποσού επιστροφής (rebate) έτους 2014 που απεστάλησαν από τον ΕΟΠΥΥ για φορολογική χρήση στους ιατρούς μέλη μας προέκυψε ότι το εκεί αναφερόμενο ανώτατο ατομικό μηνιαίο όριο διαφέρει από το αναφερόμενο, μέχρι και σήμερα, στη λίστα προσωπικών μηνυμάτων του e-ΔΑΠΥ.

Κατά πληροφορίες, τούτο οφείλεται στο γεγονός ότι δεν ολοκληρώθηκε ακόμη η ενσωμάτωση του ποσού των 24 εκατ. Ευρώ που με απόφαση του τότε Υπουργού Υγείας κ. Μ. Βορίδη αυξήθηκε ο προϋπολογισμός του ΕΟΠΥΥ για την κάλυψη των δαπανών που απαιτούνται για την πραγματοποίηση διαγνωστικών πράξεων και εξετάσεων στο νομό Αττικής, για λόγους ίσης μεταχείρισης με βάση τον πληθυσμό του.

Προσβλέπουμε στις δικές σας άμεσες ενέργειες για την τακτοποίηση του ζητήματος, ως ένα ελάχιστο δείγμα αναγνώρισης της συμβολής των Ιατρών μελών μας στις παρεχόμενες ιατρικές υπηρεσίες στον γενικό πληθυσμό με αυτοθυσία και αυταπάρνηση.