Υπό επιτυχία στέφθηκε η πρώτη κλινική δοκιμή του εμβολίου κατά του ιού Έμπολα που γίνεται στις ΗΠΑ.

Οι εθελοντές που συμμετέχον στην δοκιμή δεν έχουν εμφανίσει καμία παρενέργεια μέχρι στιγμής και όπως δήλωσε ο δρ Αντονι Φάουτσι, διευθυντής του Εθνικού Ινστιτούτου Αλλεργιών και Μολυσματικών Νόσων ενώπιον της επιτροπής της Γερουσίας αρμόδιας για τα κονδύλια του προϋπολογισμού, «Μέχρι στιγμής δεν υπάρχει καμιά ένδειξη».

Σε δέκα ακόμη εθελοντές θα χορηγηθεί το εμβόλιο τις προσεχείς ημέρες, πρόσθεσε. Συνολικά 20 άνθρωποι, ηλικίας 20 έως 50 ετών, υγιείς, θα μετάσχουν στην κλινική δοκιμή στα NIH κοντά στην Ουάσινγκτον.

Τα πλήρη αποτελέσματα της δοκιμής αυτής αναμένεται να ανακοινωθούν στο τέλος της χρονιάς. Παράλληλα ομάδα ερευνητών από την Οξφόρδη στη Βρετανία θα πραγματοποιήσει κλινική δοκιμή του ίδιου εμβολίου σε 60 υγιείς εθελοντές.

Συνεπώς οι ερευνητές θα είναι σε θέση να διαπιστώσουν αν το εμβόλιο, που δεν περιέχει παρά γενετικά υλικά του ιού Εμπολα, μπορεί να προκαλέσει μια αντίδραση του ανοσοποιητικού συστήματος για την παραγωγή επαρκών αντισωμάτων επιτρέποντας την προστασία του οργανισμού από τον παθογόνο αυτό παράγοντα, του οποίου το ποσοστό θνησιμότητας ξεπερνά το 50%.

Μέχρι στιγμής το «εμβόλιο δείχνει ασφαλές» και μπορεί να είναι στην διάθεση του κοινού για πρωταρχική κρίση τον Νοέμβριο.

Αξίζει να σημειωθεί πως από τις αρχές του 2014 η επιδημία έχει προκαλέσει τον θάνατο 2.461 ανθρώπων σε 4.985 κρούσματα κυρίως σε τρεις χώρες της δυτικής Αφρικής σύμφωνα με τον τελευταίο απολογισμό του ΠΟΥ.